text:
Merca ta investiga pago di miyones di dollar di Venezuela pa Iran
Fiscalia di New York ta investiga desde 2011 e pago di miyones di dollar di Venezuela pa Iran, pa motibo cu Iran a ehecuta,...
63% di poblacion ta solicita renuncia di Presidente di Brasil
Mas cu mita di poblacion di Brasil ta opina cu gestion di presidente Michel Temer ta malo o pesimo. Poblacion ta kere cu e...
Tragedia di Chapecoense: Ningun seƱal di advertencia a wordo duna
Un di esnan cu a scapa su bida den e avion cu a cay na Colombia cu a laga 71 persona morto incluyendo mayoria...
Cuba ta firma trato cu Google pa miho coneccion di internet
Compania di telecomunicacion na Cuba 'Etecsa' a caba di firma un trato cu Google cu lo permiti nan pa tin acceso mas rapido di...
Venezuela ta elimina biyete di 100 bolivars
Gobierno Venezolano a anuncia cu nan ta bay elimina e biyete di mas halto di e pais for di circulacion den 72 ora pa...
Ola di teror ta dal na tres ciudad den fin di siman
Durante 2016, atakenan terorista a destrui poblacionnan chikito y grandi den Medio Oriente, Africa y Europa. E fin di siman aki tabata tin tres...
Frontera entre Venezuela y Colombia cera pa e sigiente 72 ora
President di Venezuela, Nicolas Maduro pa medio di un comunicado di prensa den cadena nacional, a ordena pa cera e frontera entre Venezuela y Colombia...
Donald Trump ta rechasa reportahe di CIA riba hacking di Rusia
CIA(Central Intelligence Agency) ultimamente a declara cu hackers di Rusia por a influencia e eleccion Mericano na fabor di Donald Trump di cual Sr....
Video: 56 pashent ta scapa for di instituto mental
Un paar di ora despues di un welga di dokter dialuna, 61 pashent a scapa for di e instituto mental di mas grandi di...
Polis ta tira mucha di 14 aƱa despues di un pelea cu cuchiu na...
Un mucha di 14 aƱa a wordo tira door di polis despues cu el a saca un cuchiu den un pelea na scol.E momento...


c: text/html

text:
KRALENDIJK – Trahadónan di BonLab a manda un karta pa prensa pa ekspresá nan mal kontentu relashoná ku situashon na BonLab i nan elogio pa Ben Oleana. Den e karta tin skirbi: ”Suskritonan, trahadónan di BonLab ke pone lo siguiente na konosementu di diputado Elvis Tjin Asjoe i pueblo di Boneiru.
Den pasado un grupo di trahadó di BonLab a yega di bai kaba serka eks direktornan di BHM, pa mustra riba e mal maneho i abusunan ku e direktor di BonLab, Reginald ‘Yonchi’ Dortalina ta kometiendo ku nan. E eks direktornan di BHM aki no tabatin e kurashi di a mishi ku e direktor di Bonlab, Yonchi Dortalina, sea ta pa motibu nan polítiko òf pa miedu. Nos no sa.
Awor ku a haña un Ben Oleana, un hòmber íntegro, i ku e kurashi pa aktua kontra e bagamunderia ku pa años ta tumando lugá, diputado Elvis Tjin Asjoe ta kore defendé su eks kompinchi di partido UPB bon amigu sin buska drechi kiko ta pasando realmente na Bonlab. A ni e desensia diputado Tjin Asjoe no tabatin di laga mira ni sikiera su punta di Elvis nanishi na Bonlab durante e 4 lunanan ku a pasa, pa wak kiko ta pasando en realidat na Bonlab i ku e trahadónan di Bonlab.
Diputado Tjin Asjoe a bisa na radio ku 4 luna a pasa i ainda e investigashon kontra e direktor no ta kla i no por hasi asina aki ku hende.
Diputado sa ku nos tin mas ku 2 biaha 4 aña ta soportá abusu serka e direktor? Esey si por? Fui diputado!
Kon diputado ta kere ku un investigashon di entre otro deroche di plaka pa mas ku 10 aña por keda kla den 4 luna?.
Danki Ben di a skucha nos i aktua! Sino awe Bonlab no tabata eksistí.
Nos tin gana di sa ku ora diputado Tjin Asjoe haña i mira e resultado di e investigashon, si e ta duna honor na su mes i retirá komo diputado di Overheids NV nan i tuma Ben Oleana bèk na BHM pa e kaba ku su trabou ku el a kuminsá kune.
Ben, danki un biaha mas! Boneiru mester di mínimo 10 Ben Oleana mas pa por kaba ku e bagamunderia di mandatarionan sin eskrupolo ku tei pa defendé solamente nan mes i nan kompinchinan.
Pa no pasa ku nos loke a pasa ku Ben, tene nos nòmbernan pa boso so!

robotstxt: allowed

filter: keep


text:
WILLEMSTAD.- Parlamentario Charles Cooper a indiká ku nan frakshon di partido MFK a sigui minister Konket djaserka riba e tema ku el a bai pidi konseho na e Órgano di Konseho di Estado (RvA), riba kon mester interpretá e lei i akuerdonan (Convenantnan) entre gobièrnu i sindikatonan hasí den pasado.
MFK ta kere ku minister Konket mester kumpli ku palabrashonnan i kombenionan hasí den pasado ku e representantenan di trahadó di gobièrnu. Pasobra ya kaba ta sintiendo intrankilidat reinando na boka di trabou den gobernashon, i esaki lo no kumbiní pueblo di Kòrsou na e momentunan aki. Echo ta ku den pasado Gobièrnu a firma kombenionan ku e sindikatonan ku ta representá trahadónan di gobièrnu. Anto awor minister Konket kier hasi manera ku e kombenionan aki no tin valides.
Sr. Cooper a bisa di no ta spera ku e akshon ku minister Konket a bini kuné aworakí di pidi konseho na e Órgano di Konseho, ta un maniobra pa tarda kos i rèk kakiña. Esaki solamente lo sirbí pa tira gasolin riba e kandela. Na final di dia e akuerdonan den e Convenantnan mester kumpli ku nan. Si minister Konket no ta esun ku kier duna e kontesta, Minister Presidente Rhuggenaath òf Minister di Finansa Gijsbertha lo tin ku sali duna aklarashon. Nan no por skùif e kos for di nan, pa pidi nan entregá den pasado awor mester kumplí ku Gobièrnu su parti, di akuerdo ku sr. Cooper.
“MFK ta haña ku ta ridíkulo ku minister Konket a indiká den medionan di komunikashon ku lo laga ámtenarnan huramentá di nobo”. Segun LMA tur ámtenar mester huramentá ora nan kuminsá traha òf ora nan kambia di funshon. Mester wak e asuntu aki bon pa e ámtenarnan di por ehèmpel “Eilandgebied Curaçao”. Pasobra kasi tur, si no ta tur ámtenar di e tempu di “Eilandgebied Curaçao” a huramentá serka Gezaghebber e tempu ei kaba. I e prosèsverbalnan aki ta warda den archivonan di gobièrnu.
Sr. Cooper a sigui splika ku si na “Land Nederlandse Antillen” di e tempu ayá, e ámtenarnan no a huramentá, anto e ora ei minister Konket mester huramentá esunnan aki so. Pues, básikamente MFK ta sugirí sr. minister Konket, pa no bai gasta tempu balioso ku huramentashon di tur ámtenar. Sigur no e ámtenarnan ku a huramentá kaba den pasado. Mihó minister Konket usa su tempu pa sinta ku e sindikatonan den CGOA i kumpli ku lokual ku a Convenantnan firmá ta kontené, sr. Cooper a bisa.
Bron: Extra


text: Riba 11 mart 2021 Parlamentu di Kòrsou a aprobá e proyekto di lei pa kambia e ‘Landsverordening onroerendezaakbelasting 2014 (Lv OZB). No a publiká e proyekto di lei aprobá i pa e motibu ei e lei no a drenta na vigor. Ademas, aprobashon di Parlamentu a enserá un amendia proponé riba e proyekto di lei. Den Parlamentu e proyekto di lei a enserá introdukshon di dos tarifa adishonal i un redukshon general di e tarifanan di OZB. E meta di e amienda tabata introdukshon di un dispensashon adishonal den e OZB. Sinembargo, den e inkorporashon di e amienda na e proyekto di lei den Parlamento, sierto kambio a krea un diskrepansia entre e fecha ku e lei mester a drenta na vigor i e fecha ku Parlamento a aprobá. E efekto di esei tabata ku entrante 1 di yanüari 2019 menos propiedat immobil lo a ser envolví den e kobramentu di impuesto ku originalmente tabata e intenshon. E konsekuensia di e situation menshoná tabata ku, ademas di e perdida fiskal di mas o menos Naf. 8 mion kreá dor di e redukeshon di tarifa, lo tin tambe un perdida fiskal adishonal di kua no a kalkulá kuantu esei lo ta. No a tene kuenta ku perdida adishonal aki ni den e proposishon di lei ni den e presupuesto (supletorio) pa 2021. En bista di e palabrashon relashoná ku e defisit kreá den e presupuesto 2021, esta ku e defisit aki mester ta igual of menos ku e defisit den e presupuesto 2020 i e echo ku den e presupuesto supletorio 2021 no a tene kuenta ku e perdida adishonal, a deskonsehá ratifikashon i publikashon di e Lei ku Parlamentu a aprobá. Manera ta konosí e situation finansiero-ekonómiko di Pais ainda ta prekario i komo tal redukshon di e tarifanan OZB no ta un posibilidat na e momentu aki. “Richtlijnen ter invordering van openstaande schulden bij de Ontvanger” ta ofrese posibilidat pa drenta un areglo di pago pa debenan atrasá di impuesto riba propiedat inmobil. Spesifikamente penshonadonan ku tin solamente un entrada di AOV por risibí despensashon di debe di OZB.


text:
Durante aña 2019 IDEA, a organisa un serie di workshops hopi interesante pa tur persona cu tin hopi energia incluyendo pensionado y cu ta desea pa sigi usa nan carera y experiencia di bida den nan mes un negoshi. E tema di e workshop aki tabata: Silver Entrepreneurship Workshop for the retired or soon to be retired.
Algun topiconan cu a bin dilanti durante e workshop aki tabata:
- Kico ta ensera entrepreneurship;
- E 17 metanan di SDG (Sustainable Development Goals) y a pone enfasis riba e 3 metanan cu un negoshi por aplica pa contribui na e desaroyo sostenibel. E tres metanan tabata: meta no. 8: ‘Decent Work and Economic Growth’, meta no. 10: ‘Reduced Inequalities’, y meta no. 12: ‘Responsible Consumption and Production’.
- Informacion tocante: formanan di negoshi (eenmanszaak/NV/VBA), diferencia den companianan nobo, testament/ nalatenschap a wordo presenta door di un notaris;
- DEZHI a elabora riba e permiso y ley pa establecimento di negoshi, definicion di un negoshi, liña di maneho di gobierno, procedura pa introduci un peticion.
- IDEA a elabora riba tur nan servicio- y trainingnan y a duna un paar di tips ora di start un negoshi.
- Un training coach di 80+ a inspira y conscientisa tur presente cu su tremendo presentacion caminda e a trece dilanti: ‘pa ta ser un entrepreneur exitoso, mester tin un ‘life style’ di comemento saludabel y movecion’ esaki ta e secreto pa keda den un ‘healthy shape’.
- Topico di Real Estate a wordo presenta.
- SVB a duna hopi informacion valioso na tur presente tocante e primanan social pa un dunado di trabao y e trahado. Tambe nan a enfoca pa cu tur empleado mester wordo inscribi y tambe paga premie ya for di su prome dia di trabao. Un cos ta sigur den opinion di SVB, pa no tuma riesgo, inscribi bo mes como negoshi, paga bo premie y evita boet!;
- Un banco a elabora riba varios di nan servicionan y innovacion den banco.
- Topiconan di: ‘Future of Work’ y ‘Design Thinking’ special pa pensionadonan tambe a wordo presenta.
- Santa Rosa, a elabora tocante posibilidadnan pa bira un Agripreneur.
- A elabora tocante impuestonan relevante pa un entrepreneur manera inkomstenbelasting, winstbelasting, BBO, BAVP y BAZV, invoerrechten, grondbelasting.
- SETAR N.V., a elabora tocante e importancia di Digital Marketing, Direct Email y e efecto pa promove bo negoshi via social media.
- Por ultimo tabata tin algun partners cu a duna nan intercambio di experiencia den nan trabao, manera coaching pa hendenan special den mercado laboral. Otro personanan cu a cuminsa nan negoshi ora nan a drenta nan edad di pensioen y otro cu a sigi cu su negoshi ora e a drenta su edad di pensioen.


text:
STA.CRUZ – Lider di MEP Evelyn Wever-Croes den conferencia di prensa a elabora riba e situacion financiero di pais Aruba.
FINANSAS PUBLICO TA UN PROBLEMA SERIO
Lider di MEP a cuminsa cu splica con serio e problema financiero di Aruba ta, mirando cu e debe di nos pais ta actualmente 86% di e GDP. Berdad pa logra algo den bida, bo mester hasi debe, pero no asina hopi. Banco mes ta tene cuenta te cu 1/3 parti di bo entrada pa prestabo placa, no 86%. CAFT tambe a enfatisa cu lo dura 27 anja pa nos yega bek na e nivel cu MEP a lage na anja 2009.
VISION DI MEP: SIN MEDIDA
MEP tin un plan con pa atende cu e situacion financiero di pais Aruba SIN medida.
Prome paso lo ta baha gasto di gobierno cuminsando cu baha e cantidad di minister, corta den nan gastonan di biahe, fiesta, propaganda y abogado, y abo por scapa 70 miyon florin pa anja.
Di dos paso lo ta pa refinancia nos debe y baha e interes cu nos ta pagando awor, cu ta 200 miyon florin pa anja.
Di tres lo ta pa desaroya nos economia di berdad, pa e placa keda aki na Aruba mes. Nos lo concentra riba varios pilarnan economico, pa asina yega na un cresemento stabiel di nos economia. Yuda hobennan pa desaroya nan propio negoshi, atraves di e Banco di Desaroyo. Pilar economico di IT, agricultura cria y pesca, turismo medico, turismo di arte, turismo deportivo. Tur esakinan nos lo desaroya pa percura cu economia lo draa. Negoshinan lo paga belasting y nos cuidadanonan lo haya un mihor trabou y lo paga belasting tambe e ora.
Basa riba esakinan nos lo atende cu e problemanan financiero di Aruba SIN medida.
HAMAS ARIBA A CONOSE ASINA TANTO MEDIDA MANERA CU MIKE EMAN
Lider di MEP a musta un lista masha largo di medidanan cu gabinete Mike Eman a tuma contra pueblo, pa asina nan por a bai na 9 minister, y mas di 500 coordinador. “Hamas antes den historia di nos pais, Aruba a conose asina tanto medida y belasting nobo manera den e 8 añanan di gabinete Mike Eman. No solamente e 9 ministernan actual di e gabinete, pero tambe esunnan cu a bai, y hasta esun cu a bolbe. Nan tur ta laga atras e legacy di a introdusi mas tanto medida y belasting nobo den nos pais. MEP tin un plan y un vision, cu lo atende cu e tema financiero cuminsando serca e minister y parlamentarionan. Sin mester bin cu medida. AVP den 8 aña a abusa di pueblo, hasiendo gastonan enorme, y pone pueblo paga pa tur cos. MEP lo trese e alivio ey”, ta palabranan di Evelyn Wever-Croes, lider di MEP.


text:
Premier Evelyn Wever-Croes ta informa cu e proceso encuanto e investigacion di Arubahuis no ta finalisa ainda. Y den e fase aki Minister President a wordo recomenda pa no duna informacion, pasobra si duna informacion, por perhudica e investigacion.
Manera ta conoci ta Premier Evelyn Wever-Croes mes a pidi Centrale Accountantsdienst (CAD) pa haci investigacion ora el’a wordo informa cu por tin asuntonan administrativo di Arubahuis cu no a cana manera mester ta. A amplia e investigacion durante ultimo lunanan, y mesora a cuminsa introduci e cambionan necesario pa tin claridad den e asunto.
Aworaki e investigacion ta andando ainda. Ora e ta cla Gobierno lo duna mas informacion y por comenta mas di e contenido di e investigacion.
“Mi ta compronde cu parlamentarionan tin hopi interes den e caso aki. Ami tambe. Pero mi no kier pa nada bay malo den e investigacion, y p’esey awor no ta prudente pa bisa nada pasobra no kier daña e investigacion. Asina cu e ta posibel, mi lo informa Parlamento di Aruba”, Premier Evelyn Wever-Croes a duna di conoce.
Arubahuis ta un instituto hopi importante pa Aruba. Arubahuis ta e representacion di Aruba na Hulanda y na Europa. Pa e motibo aki tur atencion ta awor riba e reorganisacion di Arubahuis pa converti e instituto den un organisacion moderno pa cumpli cu e demanda di informacion y servicio den nos comunidad.


text:
Cambionan cu Gabinete Mike Eman II a haci ta fundamental pa Aruba y mester sigui
ORANJESTAD – E ultimo debate di Camara di Comercio a caracterisa su mes pa diferente motibo. Un di nan positivo, ta cu e unico lider cu a sobresali ta e lider di e partido berde Mike Eman. Cu caracteristica di un estadista, Mike Eman a mustra riba loke su partido a haci den Gobierno, na bienestar di henter e pueblo cual ta un trabou cu mester sigui cun’e: Aruba Padilanti mester wordo realisa, el a bisa na final di e debate.
Manera tur hende sa, e debate di Camara di Comercio a wordo organisa den cuadro di e eleccion Parlamentario di dia 22 di September awor. Despues di no solamente mustra kico a wordo haci e ultimo 8 añanan y kico tin pa e pueblo den e siguiente 4 añanan, no por bisa otro cu AVP ta e partido cu a sobresali den e debate. “Destino di nos pais ta bay wordo determina dia 22 di September atrobe,” lider Mike Eman a bisa. Pesey ta importante y escencial pa Aruba cu e cambionan cu a experencia caba por sigui cu nan. Asina el a menciona e renobacion y inovacionnan cu por a mira na Aruba. Por ehempel, e atencion pa esnan di menos recurso, e cambionan cu a haci cu awe plafon no ta cay riba studiantenan mas, cambionan cu a haci cu esnan cu no tabatin oportunidad, awe tin esaki; descriminacion cu tabatin pa esnan cu no a nace aki pero a bin ki pa traha riba nan porvenir, ta cambionan fundamental cu hunto nos a introduci durante e ultimo 8 añanan,” Eman a bisa e publico na final di e debate.
Pa tur e cambionan cu a wordo haci, Eman a bisa, mester sigura cu nan ta sigui y cu e ekipo nobo y e plan di AVP (Aruba Padilanti) lo t’ey pa realisa esaki.
Tambe Mike Eman a papia di unda su inspiracion a bini pa traha pa e pueblo di Aruba. “Mi a wordo inspira di hoben door di mi tata y welonan cu a sacrifica pa e pais aki. Mi a pone mi mes disponibel tambe pa sacrifica pa mi pais, pa pueblo y e pais tin un miho porvenir y pa cada un riba Aruba por alcansa su maximo potencial. Y lo mi sigui entrega pa haci esaki.”


text:
Compania dudoso di Panama ta pone e isla pasa den un berguenza grandi
ORANJESTAD (AAN): E profesionalnan den WEB Aruba NV a laga sa caba! Ningun di nan ta sostene e rapport cu Utilities Aruba NV a laga traha pa cu e futuro energetico di Aruba.
A sali na cla, cu e EOI (‘Expression of Interest’) cu Utilities a laga saca pa mira kende kier ofrece un Parke di Molina na Rincon... ta resultado di un rapport cu Utilities Aruba NV a duna ordo na e compania Project Consulting Global S.A.
E asina yama Asociacion VWI cu ta e profesionalnan trahando cu contract na WEB Aruba NV, a laga sa caba cu nan no ta sostene e rapport di Project Consulting Global S.A. aki. Ta trata di profesionalnan cu ta enfocando hopi aña caba riba energia sostenible pa WEB Aruba NV. Ningun di nan ta sosteniendo e rapport aki.
A sali na cla, cu Utilities Aruba NV no a saca e rapport aki pa publico mira tampoco, como cu aki atrobe tin un ‘non-disclosure agreement’ riba e rapport aki. Pesey Asociacion VWI no a bay den detaye specifico riba e rapport, pero hecho ta cu e rapport ta existi y cu e profesionalnan na WEB no ta sostene loke ta poni den e rapport aki.
E rapport di Project Consulting Global S.A. ta encera un embergadura masha grandi pa henter e futuro energetico pa Aruba.
“Sinceramente bisa, e ta un rapport hopi amateur hinca den otro, e ta incompleto, y ta a base di suposicionnan cu ta eroneo,” ta loke Richard Frank a declara durante un conferencia di prensa. Frank ta presidente di Asociacion VWI.
E rapport tin un falta di credibilidad total su tras.
Na Februari 2020 net prome cu pandemia, Utilities Aruba NV a duna ordo pa haci un Technical Reliability Audit na WEB Aruba NV. E base di esey tabata un blackout na e compania na 2019 y nan como accionista kier a haya un Audit cu ta OK. Nan a recomenda Raad van Commissaris di WEB pa tuma e liderato eytras pa haci e Technical Audit.
E Technical Audit aki di Februari 2020 a dura te Maart 2020, y a wordo haci pa un compania Global Utilities Consultants di Panama. E compania aki tabatin un grupo di 4 integrante, y nan tabata Jaime Tupper (Project Leader), Angel Abreu (Project Senior Consultant), Gustavo Gonzales (Project Senior Consultant), y Carlos Rios (Senior Consultant).
Nan tur ta Venezolano residencia na Panama, cu a wordo contrata como freelancer pa Global Utilities Consultants di Panama, pa bin haci e Technical and Reliability Audit na WEB Aruba NV. Durante pandemia, nan a keda haci nan trabao via remote, y nan a manda e draft review pa profesionalnan di WEB Aruba NV check.
“E rapport aki no ta algo cu a impresiona nos, e.o. e calidad y mas,” Frank a indica. Nan a revisa e draft rapport di Global Utilities Consultants dos biaha, uno na final di 2020 y e otro na comienzo di 2021. Pero e staf di WEB nunca a haya e rapport final mes di e Techical and Reliability Audit aki.
Sorprendentemente na comienzo di 2021, Utilities Aruba a contrata e compania ‘Project Consulting Global S.A.’ estableci na Panama, pa bin haci un feasibility study riba un asina yama ‘Aruba Decarbonization Path’.
A bin resulta cu Project Consulting Global S.A. a wordo funda riba 12 Augustus 2020 (net despues cu e Technical Audit ta terminando), di cual e fundador ta Angel Abreu (Calderas) kende ta un di e integrantenan di team di Global Utilities Consultants cu a bin haci e Audit. Esaki no ta un coincidencia at all.
Ademas di esaki, e logo di Project Consulting Global S.A. ta practicamente mesun cos cu e logo di un compania cu yama ProjConsult Engenheria de Projetos LTDA cu ta estableci na Rio de Janeiro, Brasil, di cual e persona Mario Poppe de Miranda Pacheco ta un Managing Partner. Mario Poppe ta wordo menciona manera un ‘director’ den Project Consulting Global S.A.
Angel Abreu a yega di traha pa e compania AES ElectroPaulo Telecom (2007 pa 2009). Tambe ta poni cu Angel Abreu a traha pa Bahamas Power & Light di 2016. Tambe a haya sa cu Abreu tin poni na su LinkedIn cu e tabata un ‘Director’ na Electricidad de Caracas di 2000 pa 2007, siendo cu esaki no ta berdad. Abreu nunca tabata un C-Level Officer na Electricidad de Caracas, e tabata si un ‘Project Duirector’ cual ta un titulo menor cu un ‘C-Level Director’, manera un Corporate Officer.
Mario Poppe de Miranda Pacheco ta socio di Angel Abreu den Project Consulting Global S.A.
Pa colmo, e compania ProjConsult Engenheria de Projetos LTDA tin un total di 61 caso activo contra dje na Brasil.
Mario Poppe de Miranda Pacheco tin un total di 21 caso activo contra dje na Brasil, di cual uno di nan tabata hasta un caso criminal.
Asociacion VWI no a haya ningun website cu contact number di telefon ni email address di Project Consulting Global S.A. Project Consulting Global S.A. no ta registra ni den Yellow Pages na Panama.
Asociacion VWI a trata na yama varios biaha ProjConsult Engenheria de Projetos LTDA na Brasil. Telefon ta ring 4 biaha y despues ta cera. Un otro number ta ring 3 biaha y despues ta bay over na un answering machine.
Si bo bay riba e website di ProjConsult Engenheria de Projetos LTDA, bo ta bin descubri cu e Website a caduca.
Segun Asociacion VWI, e rapport final di e Feasibility Study haci pa Angel Abreu y su Project Consulting Global S.A. no ta contene ningun referencia na calculacionnan financiero/economico, y e rapport no ta wordo acompaña pa ningun model di excel dunando Web asina e espacio pa audit e model economico cu a wordo traha/usa.
Staf profesional di WEB no a haya e rapport pa revisa y pa duna nan comentario. E rapport a wordo imponi riba WEB den e luna aki di September 2022.
Ta procedimento standard na WEB cu tur Feasibility Studies y Business Cases di embergadura grandi manera esaki ta wordo revisa y audita den detaye pa un compania profesional independiente di consulta. A sali na cla cu e Feasibility Study aki di Project Consulting Global S.A., NO a pasa e review independiente y riguroso aki.
WEB semper ta deal cu companianan di reputacion renombra rond mundo. Hasta stage-rapport di algun studiante cu ta pasa nan internship na WEB Aruba NV ta di mucho mihor calidad cu e rapport aki di Project Consulting Global S.A.
Full amateur, y Utilities Aruba aki sigur a pega un barco grandi!


text:
KRALENDIJK – Gezaghèber Edison Rijna a menshoná djaweps durante un enkuentro ku prensa ku mayoria di e hendenan ku a pega ku e vírus, a infektá na trabou òf na kas. Pa evitá e chèns di kontagio na trabou nos ta konsehá tur empresa, ofisina i instansia pa laga trahadó traha mas tantu posibel na kas, en partikular despues di temporada di Pasku. Nos konseho ta pa sòru ku en todo kaso te ku 18 di yanüari 2020, trahadó traha na kas. Nos ta konsehá esaki komo ku nos ta tene kuenta ku durante vakashon di Pasku e kantidat di kaso di COVID-19 lo por oumentá.
Tin mas medida ku nos mester tuma pa evitá ku e kasonan ta subi. Nos sa ku delaster tempu abitante di nos isla i turista no ta kumpli tur ora manera mester ku e reglanan ku tin. Ta tene por ehèmpel fiesta òf evento ku baliamentu, ta tene fiesta ilegal i na enkuentro privá no ta mantené 1,5 mei di distansia. Mi ke pidi tur establesimentu di hóreka tur abitante i tur turista pa por fabor tene nan mes na e reglanan ku nos tin.
Selebrá e dianan di fiesta ku bo sernan kerí teniendo kuenta ku e reglanan ku ta konta. E Pasku akí lo ta otro pa nos tur. Selebrashon di Aña Nobo tambe. Laga nos tur kontribuí pa 2021 habri nos bon di salú. Pasa dushi dianan di fiesta”, gezaghèber Edison Rijna a bisa.


text: Diasabra madruga a drenta informe di cu tin un señora na suela na Oldenbarneveldstraat benta, mesora a dirigi un patruya na e sitio. Na yegada di e patruya a nota cu e dama tabata haci movecion, polis a yega cerca y a papia cu e muher, pero tabata dificil pa saca algo for di dje, pasobra e ta parce di ta bou influencia di un of otro substancia. Nan tabata puntr’e unda e ta biba pa hib’e su cas, pero e tabata papia cosnan hopi bruha y lenga pisa. Finalmente a dicidi di transport’e pa warda te ora cu e ta den bon estado pa bay su cas.


text:
“E lucha di e hende muhe pa ta den posicion clave no tabata, no ta y no lo ta uno facil”
Mundo henter a celebra Dia Internacional di Hende Muhe dia 8 di Maart. Den e Conferencia Virtual di COPPPAL dialuna atardi, Prome Minister Evelyn Wever-Croes tabata invita, hunto cu diferente lider femenino prominente di region Latino America, pa duna un discurso di e situacion actual di pais Aruba y di e desaroyo di e ser femenino den e ultimo decada.
Prome Minister a expresa cu ta importante pa tin ser femenino den posicionnan clave y cu e lucha pa yega eynan no tabata, no ta y no lo ta uno facil. Pa yega asina leu ta rekeri trabounan duro acompaña di hopi sacrificio riba nivel priva y familiar. Hopi biaha ta culpa e ser masculino pero e realidad ta cu e lucha di emancipacion di e hende muhe no ta un lucha pa e ser femenino tin mas poder cu e ser masculino sino pa tin mas poder riba su mes.
Prome Minister a enfatisa e hecho cu hopi hende muhe ta wordo influencia di no por eherce un posicion clave of ta sinti cu loke nan tin ta tur loke nan merece. Esaki ta e sernan femenino cu mester wordo yuda pa asina tuma e paso y inciativa pa lucha pa algo miho. Ta solamente un hende muhe cu perpectiva y ambicion, lo por lanta un yiu muhe cu perpectiva y ambicion pa logra cosnan grandi den bida.
Ta un hecho cu e pandemia a afecta henter mundo pero esnan mas afecta ta e hende muhe y e muchanan y esaki ta un desaroyo cu ta exigi atencion. Ta importante pa envolvi e sernan femenino den e plannan di recuperacion y reconstruccion. Pa e mucha muhenan tambe ta importante pa stimula nan pa ta mas envolvi den e programa STEM: Science, Technology, Engineering, Mathematics ya cu e cursonan technico ta esencial pa futuro, evitando asina cu den futuro nan lo core cu un desventaha den e area profesional.
Prome Minister a indica cu basa riba e desaroyo aki, Gobierno di Aruba a implementa algun iniciativa. Cu sosten di UN-Women, a prepara un maneho nacional di genero na unda lo delinea con pa envolve e ser femenino den e etapa di recuperacion y reconstruccion pa asina tin un pais y hende muhe mas fuerte y resiliente.
Tambe a implementa un programa “STEM the gap” pa hende muhe y mucha muhe. A organisa encuentronan cu hende muhe di tur edad pa introduci nan na e programa STEM. Pa e muchanan muhe a introduci e programa “Super Nova” na unda na un edad hoben e mucha muhe ta wordo introduci na technologia innovativo. Cu un programa special pa nan edad, ta purba pa e muchanan muhe continua den e direccion di e materianan STEM. Tambe nan tabata tin oportunidad di combersa cu e hende muhe profesional den e area di STEM cu e solo proposito di purba atrae nan na e area aki.
Na final di su turno den e Conferencia Virtual di Copppal, Prome Minsiter a expresa, “Nos tur kier laga un miho planeta pa nos yiunan pero mi ta kere cu nos tin cu laga miho yiunan pa e planeta aki”.


text: Diamars merdia a drenta informe di un accidente hit & run na Tanki Leendert pero a sigui tras di e causante, mesora a dirigi un patruya na e sitio. Na yegada di e patruya a bin compronde cu aki ta trata di e chauffeur di un Hyundai Accent cu a djies lanta handrem y e auto su tras a dal tras di dje pero asina mes ela sigui core bay un poco mas pabao. Como cu polis a yega mesora a logra haya e chauffeur y a detene pa ta bao influencia, core irresponsabel y pone otro auto causa accidente. Mientras polis tabata eynan nan a ser acerca pa un testigo cu a declara cu e mesun autoney algun minuut prome tabata draai riba santo y caminda banda di Ruiz Take Away.


text: Diasabra mainta a drenta informe di un accidente cu hende herida banda di Botica Central na Santa Cruz. Mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente unda cu e dama chauffeur di Honda Fit a bay bira na man robes pero no a duna preferencia na e Chevrolet di direccion contrario. Y e Chevrolet a bay dal net na e porta banda patras unda cu un mucha tabata sinta. Debi na e impacto aki e mucha a resulta herida. Na yegada di ambulans nan a atende e mucha y a transporte pa hospital pa asina ricibi atencion mas avansa y un control medico extenso.


text:
sklerósis múltiple (sustantivo)
-
buki di oro
-
standarisá
-
tipo di palabra: sustantivo
-
kontabel
-
mirá: 714 bia
- deskripshon: un malesa ku diferente tipo di keho. E ta kuminsá ku doló den pia i múskulo. Den su estado progresivo por tin diferente otro keho manera kansansio, falta di memoria, ménos eful den kurpa, ménos kontròl riba múskulo di wowo, blas i tripa i kehonan riba tereno seksual.
- malesa na tuti di wesu
- hulandes: multiple sclerosis
- E palabra aki ta parti di e siguiente glosarionan:
Glosario di Palabra di e Trayekto Asistente di Kuido Nivel 1
Glosbe
-
Glosbe ta un dikshonario internashonal, klek riba e siguiente konekshon:
sklerósis múltiple
Dutch Caribbean Platform (DCDP)
-
Pa mira e palabra aki usá den konteksto den e biblioteka digital (por ehèmpel den buki i artíkulo), klek riba e siguiente konekshon:
sklerósis múltiple
anterior i siguiente
-
anterior: sklamashon
-
siguiente: skochi
buska
palabra mas resien
palabra mas mirá


text:
WILLEMSTAD, Curacao — Djamars 29 di desèmber 2015 alrededor di 20.25 ‘or, Sentral di Polis a dirigí un unidat polisial na Kaminda Hensley Bam Bam Meulens pa un aksidente frontal entre dos outo di famia.
For di investigashon preliminar na e sitio a sali na kla ku shofùr di un di vehíkulonan pa un motibu te ainda deskonosí a bai resultá riba man kontrali i a dal frontal kontra un vehíkulo ku tabata bini for di direkshon kontrali.
Dor di e impakto aki e okupante di un di e vehíkulonan a bin fayesé na e sitio mes a konsekuensia di slanan ku e la risibí.
Dòkter ku a presentá na e sitio a konstatá morto di e víktima. Shofùr di ámbos vehíkulo a sufri leshon i mester a keda transportá ku ambulans pa poliklínika.
Personal di Departamento di Tráfiko ta kontinuá ku e investigashon.
Source: 721 news Aksidente di tráfiko ku morto.


text:
Oranjestad-“Hopi biaha den e añanan cu a pasa nos discucionnan riba enseñansa tabata riba e condicion di e edificio di nos scolnan. Pero e tabata necesario, pasobra nos scolnan tabata den masha mal estado. E tabata un berguensa y e tabata inacceptabel pa sigui duna les den situacion cu nos scolnan tabata aden. Awor cu nos a drecha e condicion fisico di nos enseñansa y casi tur nos scolnan ta den bon condicion, nos mester bolbe pone atencion na e enseñansa den nos scolnan mes. Pasobra futuro di nos pais ta depende di e futuro di nos enseñansa. Si nos laga nos enseñansa sigui manera e ta awor aki, nos no lo por yega e nivel di desaroyo mas halto cu nos kier yega. Nos no lo por ofrece futuro generacionnan e oportunidadnan di estudio y di trabou cu nan kier. Nos no lo por mehora e calidad di bida, e entrada, e cuido, e trankilidad, manera nos kier. Hasta si nos laga tur cos den enseñansa manera e ta awor, nos lo perde oportunidadnan pa nos pais y no hendenan cu awor ta bira posibel. Renobacion di nos enseñansa ta crucial. Ken cu nenga esaki ta sera wowo pa realidad y pa futuro di nos pais!” E urgencia den e palabranan aki di Rene Herdé ta papia pa nan mes. Cu otro palabra: ”Renoba enseñansa, of perde futuro”.
PAKICO AWOR
E motibo pakico renobacion di nos enseñansa ta asina urgente awor, merece un splicacion y Rene Herdé di AVP ta duna esaki: “Enseñansa mescos cu un cas, un auto, un relacion entre hende, mester wordo manteni y renoba, pa e mantene su balor y sirbi su metanan. Si circunstancianan di un famia cambia, por ehempel si e famia haya mas jiu of mas hende bin biba den e cas, mester traha mas camber of renoba e cushina. E circunstancianan economico, social y tecnologico den mundoy den nos pais a cambia, pero nos enseñansa a keda mescos! Esey ta un motibo grandi pa e renobacion awor. Na didos luga, nos a fiha metanan pa yega un calidad di bida mas halto, di amplia nos economia y crea sectornan y actividadnan nobo cu nos no conoce awor. Awor aki nos no tin hende prepara pa haci e trabounan nobo cu ta bay crea. Ta nos enseñansa mester crea e profesionalnan pa e trabounan nobo ey. Awor aki esey no ta sosode.
Na ditres luga, hasta si nos tabata kier renoba y crea e actividadnan economico nobo cu nos kier, nos no tabata por, pasobra e condicionnan fisico di nos infrastructura antigua, no tabata permiti esey. Ta pesey mester a renoba nos infrastructura asina hopi den e ultimo añanan. E inversion den nos infrastructura, ta un condicion necesario pa e renobacion y ampliacion di nos economia. E otro condicion ta e preparacion di nos hobennan pa traha den y haci e actividadnan economico nobo. Ta esey ta e rol grandi cu nos enseñansa mester bay hunga awor. Pesey awor cu e condicion fisico di nos scolnan y di nos infrastructura ta cla, e renobacion di enseñansa mes mester cuminsa! Nenga esey, ta nifica nenga nos pais e desaroyo economico y social cu tur e inversionnan di e ultimo ocho aña ta ofrece awor. Pesey futuro di nos pais ta depende di futuro di nos enseñansa.”


text:
Pa lei aktonan di vandalismo ta kastigabel AQUALECTRA TA LAMENTÁ KU DESKONOSÍNAN A VANDALISÁ METERNAN INTELIGENTE DI AWA DEN NANIESTRAAT
Willemstad 12 di ougùstùs 2022- Resientemente Aqualectra a duna kontinuashon na trabounan pa instalá e ret di meter inteligente na Kòrsou komo parti di su esfuerso pa inová operashon i krea e ret di awa i koriente di futuro. E tim di AMI (Advanced Metering Infrastructure) a bin ta hasi trabounan di inspekshon i tambe a kuminsá instalá e meternan inteligente di awa den e área di Domi i Otrobanda. Aqualectra a konstatá djabièrnè mainta e situashon lamentabel kaminda deskonosínan a vandalisá algun meter inteligente di awa ku a keda instalá den Naniestraat. Aqualectra ta lamentá e tipo di aktonan di vandalismo aki. Aqualectra ke spièrta komunidat riba e echo ku e tipo di aktonan aki ta kastigabel pa lei. Ademas, e tipo di aktonan aki ta tacha e meta prinsipal di e proyekto di AMI, esta pa duna nos klientenan un mihó servisio di suministrashon di awa i koriente. Aqualectra a inisiá un investigashon pa identifiká esnan responsabel pa e akto di vandalismo aki. Mas ku klaro lo responsabilisá e personanan konserní pa nan aktonan.
Tabata habitantenan atento ku a tuma nota di e situashon i a notifiká Aqualectra mesora. Na yegada por a nota ku malechornan a mishi ku 6 meter inteligente di awa, di kua 2 di e meternan aki a lòs i kousa basta desperdisio di awa. Por lo pronto lo sigui ku e trabounan aki den e área te ku luna di novèmber 2022.
E proyekto pa instalá meternan inteligente na kas i negoshi ta un proyekto di mas aña ku ta konta ku un invershon di 151 mion florin. Aqualectra ke pidi komunidat pa sigui ta atento i yuda sosten’é e proyekto te kaminda ta posibel, pa asina huntu nos sigui desaroyá nos pais.


text:
Despues di un decada nan ta bek y mas potente cu nunca. ”Monster Trucks Show”. Riba dia 30 di September, prome y 2 di October 2022 Monster Truck Show na Pista di Palo Marga.
Lo bay tin Show: Cuater (4) Monster Truck, Extreme Jumpers cu un show espectacular, Nos muchanan local cu lo drift cu nan auto y brommer, Bumble y Optimus Prime, e defensornan di mundo, tambe lo bay tey, E famoso show “Wall of Steel ” y pa culmina e anochi pa prome biaha na Aruba Un “Monster Truck Back Flip” .
Carchi ta obtenibel na: NAPA San Nicolas, NAPA Santa Cruz, NAPA Shaba, Caya Grandi Service Station (Citgo Oranjestad), Bright Bakery na Piedra Plat, Tropical Bottling Company Carry out: San Nicloas y LG Smith Boulevard.
Prijs pa adulto ta 35 florin y pa mucha ta 15 florin (te cu 12 aña).
E evento aki ta patrocina pa Brouwerij National Balashi, Coca Cola, Tropical Bottling Company, Aruba Bank, D-22, Kooyman, Bright Bakery, NAPA Aruba, Johnsons Enterprises y Gobierno di Aruba y organisa pa Brazilian Flash Racing Foundation and New Horizon Racing Team
Un y tur ta invita pa sigui nan riba Facebook: Caribbean Monster Truck Shoot-out cu sosten di AMTA (American Monster Truck Association).


text:
Kralendijk – Hopi awa seru por kai djárason I djaweps pa motibu di un sistema ku ta desaroyá riba oséano atlántiko. Ta vigilando e wer ku ta na kaminda den direkshon di Boneiru. Kada siudadano ta responsabel pa prepará pa un mal tempu i òf orkan. P’esei awor ku nos ta den temporada di orkan Entidat Públiko Boneiru ta hasi un yamada na un i tur pa tòg tuma prekoushon.
Awor ku nos ta den e temporada di orkan ta nesesario pa tin sufisiente kuminda i awa den kas. Espesial kuminda ku no ta daña lihé. Ta bon tambe pa tin bela òf un flèshlait pa tin lus den kas ora koriente bai. Pa e motibu ei tambe sòru pa e telefòn selular ta kargá pa por tin komunikashon mas largu posibel. Palabrá for di aworakí unda por bai si pa un motibu òf otro no por keda kas mas den kaso di un kalamidat. Si yega un mal tempu òf orkan, semper keda paden.
Sòru pa bo kas ta bon i kura ta limpi. Kontrolá daknan ku por ta los i pega esakinan. Wak den kura kiko por los benta. Limpia bo kura pa aweró si tin hopi awa i bientu esakinan no kousa daño sin tin nodi. Pensa tambe un lugá seif p’e bestianan di kas.
Apesar ku ‘Havenmeester’ a atvertí e piskadónan kaba ta bon pa doñonan di boto pa buska un lugá seif pa nan boto. Bishitá www.bonairegov.com pa mas tep kon prepará pa kalamidat. Einan por haña tambe un foyeto na diferente idioma ku informashon. Kòrda download e app Distasterprep riba bo telefòn pa mas tep i informashon.


text:
Mood Beach ta presentá Grand Edition
Tur ku a bishitá Mood Beach a keda enkantá! E bahadanan di solo di mas bunita bo ta haña kant’i awa na Mood Beach, Bapor Kibrá, na man drechi di Cabana Beach Club. Ademas, e esfera ku Mood Beach ta ofresé lo trese kada bishitante na un relahamiento total. Di akuerdo ku ehekutivonan, e konsepto ta distinguí su mes for di sobrá, pa motibu ku no ta simplemente un terasa mas. Mood Beach ta para pa krea un eksperensia úniko pa kada bishitante. Asina por hasi menshon ku por ehèmpel riba djasabra tin show di kandela i vürwèrk, show di baile eksótiko i mas. Esaki no ta sporádikamente of pa okashon spesial, sino tur siman! Maske ya kaba Mood Beach ta konosí pa hopi hende, tòg ta fin di siman benidero lo introdusí e konsepto playero ofisialmente na públiko. Esaki lo sosodé ku un ambiente grátis kuminsando 6’or di atardi, te ku 10’or di anochi. “Den algun ora nos lo purba kontagiá tur bishitante ku e konsepto di Mood Beach. Lo tin músika, show, baile i naturalmente dushi cocktails!”, asina Jacqueline Fernandes Horta a komentá. Entrada pa e Grand Edition di Mood Beach Curaçao ta grátis! Sinembargo, si ta deseá di tòg reservá un mesa pa sinta ku grupo den VIP por hasi esaki na 517-2043, sin gastu adishonal.
Pa djasabra awor dia 3 di yüni, a invitá deejay D-Wayne, Natsuj i Philly M. Pa koroná e anochi ku dushi ambiente Ephrem J lo tei. Mood Beach Curaçao ta invitábo na un ambiente ‘apart’ pa sera konosí ku e konsepto playero ku lo ta e diferensia na Kòrsou.


text:
Ryan Oduber ta un artista cu a traha riba diferente tereno, di proyecto audiovisual, proyecto di arkitectura, el a produci diferente documentario nan, el a colabora cu proyecto di bario, y naturalmente a colabora varios biaha cu su casa, artista Alydia Wever. El a presenta su trabou di su carera artistico na diferente parti di mundo, manera Taiwan, Portugal, Mexico, Hulanda, Cuba y Venezuela.
Na juni 2018 nos a sinta cu Ryan den su oficina, na e momento ey na Biblioteca Nacional di Aruba. Mas cu tur cos, Ryan ta papia over di su mes como un artista contemporaneo. P’e esaki ta e tipo di arte cu ta trata polemicanan actual, esta “social issues”, cu nos ta encontra nos mes cun’e na nivel di sociedad. Nos a discuti e cambionan di e clima cultural di Aruba durante su carera, espacionan di expresion liber y e falta di esakinan, Aruba su strategia di incopora cultura den turismo y Aruba su relacion cu Venezuela, entre varios otro topico.
For di tempo cu el a caba di studia Graphic Design na Sandberg Institute na 2005, Ryan a profila su mes como un artista cu ta haci arte contemporaneo. Aunke 13 aña a pasa y hopi factor a cambia den su bida, esaki ainda ta algo central den e manera cu e ta mira y pensa over di cosnan. “Mi a realisa cu dor di mi trabou actual den gobierno, esey a haya un otro conotacion, e ta bira di un of otro manera hipocrita pa mi critica esun cu ta dunami di come. Pero mi topiconan tawata bai semper over di naturalesa y polemicanan den esaki, globalismo, pobresa, e sistema capitalista, y con nos ta bibando den dje. Aunke ainda mi tin e mesun “worries”, mi ta kere mi a bira un tiki mas voorzichtig. Pero e gana pa pinpoint cierto cosnan cu mi ta haya cu no klop y usando arte pa remedia ainda t’ey.”
Esaki no ta algo facil pa expresa den cualkier contexto y Ryan ta splica cu ora el a yega Aruba for di Hulanda na añanan 90 despues cu el a studia arkitectura, tawatin un movemento hopi particular cu a dun’e e chens pa desaroya e tipo di expresion mas critico aki. Dor cu e sector di arkitectura tawata uno dificil, Ryan a haya su mes den otro grupo di hende cu tawata bezig cu arte y el a haya interes den video design. “M’a bin ripara cu arkitectura tawata algo masha dificil mes pa drenta den dje, paso e tawata un sector domina pa un grupo di elite y tawata tin hopi politica den dje. Pero mi a ripara cu tawatin hopi movemente den e sector di cultura e tempo ey. Tawatin Instituto di Cultura, cu tawata trahando riba exposicionan di arte contemporaneo riba un base hopi regular, bou di curaderia di Elvis Lopez y bou di guia di director suplente Evelino Fingal, cu tambe a studia na un academia di arte. Evelino tawatin un relacion extenso cu organisadonan di arte den Caribe y Suramerica. E tawata compronde kico ta arte, arte contemporaneo, y su funcion. Tawatin studio-atelier Eterno di Osaira Muyale y Renwick Heronimo, y varios artista manera Glenda Heyliger y Ciro Abath tambe tawata trahando como artista contemporaneo, biahando den Caribe y Suramerica, representando Aruba. Tawatin varios galeria di arte, locual tawata kiermen mas produccion y constantemente tawatin apertura di exposicion. Un otro mundo di locual nos ta mira awo. “
Pa Ryan, esaki ta un elemento crucial cu falta na e momento aki pa expresion liber di parti di artistanan por ta posibel. “Hopi biaha otro hende ta expresa nan mes por ehempel riba facebook, cu ta algo cu no ta keda presente. Ora bo tin un di galeria di arte e idea ta keda grita por ta un luna largo. Esaki ta crea mas canal pa yega na hende, y pa refleha riba locual a wordo treci padilanti.”
Ora cu e galerianan a cera y Instituto di Cultura tawata andando cu otro prioridad, Ryan a dicidi pa bai bek Hulanda pa sigui studia, y asina el a haya su mes na Sandberg Institute. “Despues di cinco aña cu cosnan a cuminsa bira menos m’a echt sinti cu pa mi como hende y artista e challenge a stop. Mi tawatin suerte di a wordo tuma na Sandberg Institute e ora. Y ta juist dor cu mi tawata traha como artista contemporaneo kinan, mi a logra di haya un luga eynan.”
E ta splica con similar e momento di tiki inspiracion cu e la experiencia ta cu e situacion cu tin awo. Esaki ta afectando e generacion cu ta studiando y a caba di studia arte den e ultimo añanan. “Tin tiki oportunidad. Bo ta ripara cu esunan cu bin bek, cu ta pa un temporada cortico y tambe cu artista nan manera Michael Lampe, cu a prefera hopi tempo di keda cu un pia na Hulanda, un pia na Aruba. Hulanda ta mantene bo creatividad halto, tin hopi prikkels, y Aruba ta ofrece e platform caminda bo por expresa bo mes caminda hende ta compronde kico bo ta haci. Importante ta cu na e momento aki tin fondonan, mane UNOCA, cu no ta dunando e support pa artista y nan arte por crece. Cual antes si tawata e caso, tambe pa arte contemporaneo. Mi ta kere cu esaki por tin di haber cu e kennis di e bestuur, cual ta comprendibel. Si un hende no sa kico ta arte contemporaneo, ta dificil pa e por huzga corectamente over di kico ta importante pa sociedad y pa arte. E mester haci e mesun status cu musica, teatro y mester tin un balans entre e diferente tiponan di arte.”
Den su obranan Ryan a yeg’i trece padilanti cu Aruba no tin un “creative economy”. Den un entrevista na 2008 el a bisa cu un di su obra nan tawata “simbolisa nos economia casi monotono cu ta dependiento ainda y demasiado ariba e turista”. Den e ultimo añanan nos a mira algun proyectonan nobo, manera Cosecha y Carubbian Festival. Pero pa Ryan hopi a keda mescos. “Nos ta mira un fusion entre cultura y turismo e ultimo añanan, juist dor cu turismo ta hungando un rol asina impactante riba nos economia Tambe, e cultura di turismo mes a cambia. E “turista nobo” tin otro necesidad fuera di e idea di “sun, sand and sun” y esaki ta hopi mas basa riba experiencia cosnan nobo y cultura, cual a impacta e strategia di instancia nan manera ATA, cu a cuminsa wak den e rumbo ey. E jammer ta cu a focus hopi riba artesania y masha tiki riba arte contemporaneo of fine arts. Esey a crea un impresion cu artesania ta mas importante cu esakinan y cu historia di arte. Bo ta wak cu tin luga caminda cultura y economia ta draai riba arte, tin inversion y esey ta trek hende. E ta algo posibel. Na 2011, prome cu cultura a bai riba ATA su agenda, mi mes a yega di investiga e posibilidad di un museo di arte contemporaneo na Aruba. E resultado di esaki tawata cu usando un edificio interesante, no mucho grandi, y no muchu chikito, lo funciona bon. Pero na e momento ey no tawatin prioridad pa esaki, y e no a bin bek tampoco.”
E ultimo exposicion cu Ryan a forma parti di dje tawata na MACZUL, Maracaibo, yama Mare Nostrum, cu tawata bai over di relacionan entre Venezuela, Hulanda y Aruba. Ora cu esaki a tuma lugar na augustus 2017 e artistnan no tawata sa ainda cu frontera lo bai cera. “Mi kier a trata imigracion, nos geologia, nos historia cu ta conecta nos cu Venezuela y Hulanda, e indigena, y e contrabando. Pami, e exposicion aki tawata un re-encuentro cu e mundo di arte contemporaneo, cu mi coleganan, pero tambe cu e mundo di arte otro banda di e frontera. Dus ban bisa e frontera ey cu nos sa cu no ta un mundo cu nos conoce. Nos ta hopi safe aki nan. Nos ta scucha, nos ta wak, cu bibando y trahando eynan ta un otro cos. Bo ta ripara cu no matter what, toch arte ta hinca den educacion, toch arte tin un respet, toch arte ta wordo bendi y cumpra, toch arte ta biba. E visionario nan di esaki tawata Osaira Muyale y Jimmy Yanez cu hunto cu Adi Martis a mira e conexionan entre e historia di e paisnan, e formacion di e mundo nobo, e formacion di Caribe, e importancia di comercio, e crueldad di comercio, e importancia y crueldad ainda tambe di imigracion y dependencia. Esaki ta bin bek dilanti atrobe ora bo ta wak con dependiente nos ta di otro, mescos cu bo sa cu tawatin tempo cu hopi di nos famianan kier a bai biba na venezuela, anto Caracas tawata e Mecca.”
Locual a bin bek hopi dilanti durante e exposion di MACZUL tawata e relacion historico cu Aruba tin cu Venezuela y e xenofobia cu a bin hopi dilanti den e ultimo añanan riba e isla. “Ami ta wak e relacion cu nos tin cu Venezuela como algo cu ta practicamente natural. E ta forma parti di nos creolisacion, e ta forma parti di nos mutacion cultural cu nos tin cu otro, bo ta hay’e den nos genetica, y e ta bai bek te n’e comienso di civilizacion di Caribe y Suramerica. Ta dificil pa un hende demonisa e Venezolano, si e ta wak’e den su mesun curpa. Si e ta abo, bo no por demonis’e. Mi ta kere tambe cu cambio ta algo cu nos mester embrace mas. Nos tin hopi miedo di dje, pero cambio ta hinca den nos genetica, nos semper a pasa dor di dje, y nos semper a sali afo ta florece. Tin ora nos tin miedo di acepta cu e por ta un asset, e hecho cu nos ta bon den cambia, y for the best. Nos mester por tin e durf di adapta nos mes y embrace e hechonan cu nos ta bon den comunica, nos tin tur e lenguahe nan den nos curpa, nos tin tur e culturanan den nos curpa. Pesey eigenlijk mi ta kere asina hopi den arte contemporaneo, mas cu mi ta kere den artesania y folklore por ehempel. Dus ban usa nos asset nan. Asina bo ta papia di un creative island, pero un creative island cu a durf di bai all out.”
A fiercely independent human fascinated by the interaction between history, politics and economics. Chit chat with her about feminism and cats. Ultimate goal in life: engaging in decolonization.


text: Minister di Husticia mr. Andin Bikker ta lamenta cu Parlamentario Miguel Mansur, den su prome reunion di Parlamento, ta mal informa nos comunidad. Minister mr. Andin Bikker a bay Parlamento pa, entre otro, haya aprobacion pa por cuminsa un sondeo di mercado (‘martkverkenning’) den cuadro di un posibel solucion pa yega na 3 brandweertruck nobo pa Brandweer Aruba. Un sondeo di mercado no ta mara Pais Aruba na nada. Un mayoria amplio den Parlamento a compronde e concepto y bay di acuerdo pa cu un sondeo di mercado pa por tin mas informacion pa por yega na un solucion. “Ta remarcabel cu Miguel Mansur ta pretende di hiba politica di nivel, pero ta prome pa bira palabra y crea impresion eroneo y ademas e no a presenta ningun solucion di su banda, critica ta hopi facil”, asina minister Bikker a finalisa bisando.


text: KRALENDIJK – E dianan aki por tuma nota ku ta pegando bòrchinan di informashon na diferente sitio aki na Boneiru. Ta trata di bòrchinan ku mensahe pa prevení e vírùs di “Dengue, Chikungunya i Zika. E mensahe ta kla riba e bòrchi pa komunidat koperá ku e parti di sushedat òf opheto ku por fangu i karga awa. Awa spesialmente limpi ta e sitio apropiá pa e tipo di sangura ya menshoná, kontinuá ku nan multiplikashon i eksistensia. E mensahe riba e bòrchi ta papia di Boneiru limpi i salú. Sigur un bon inisiativa di departamentu di salubridat públiko pa informá habitantenan di Boneiru.


text:
Oportunidadnan pa Aruba haya fondonan y ricibi colaboracion riba tereno cultural na nivel internacional
Desde dialuna 22 di augustus pa diahuebs 1 di september proximo representantenan Creative Europe Desk di Hulanda Sr. Jelle Burggraaff y Sr. Albert Meijer, funcionarionan na Creative Europe Desk di Hulanda ta na Aruba, Bonaire y Curaçao pa un bishita di trabao.
E representantenan di Creative Europe Desk lo reuni cu creador- y organisacionnan y lo duna tayernan riba e oportunidadnan pa nos artistanan y organisacionann cultural ricibi fondonan. E tayernan lo ofrece informacion con DutchCulture por sostene y colabora cu e actornan di e mundo creativo y organisacionnan local riba tereno cultural na nivel internacional. Tur esnan den e ramo aki cu ta interesa por a atende e tayernan. A duna informacion kico ta e programa di Creative Europe y pa ken e ta? Cual ta e diferente subsidionan europeo disponibel? Kico DutchCulture ta haci y con nan lo por yuda e creador y organisacionnan cultural amplia nan red di contacto internacional.
Minister di Cultura den su discurso a gradici Creative Europe Desk pa nan disponibilidad y Cede Aruba pa por a wordo organisa esaki. Tabata trata di un tayer interesante y informativo referente e programa europeo y caminda a duna informacion y facilita nos artista y organisacionnan cultural con pa aplica pa fondonan di e programa europeo pa cultura. Creative Europe ta un programa di subsidio pa 7 aña cu ta promove y sostene cooperacion internacional den e sector cultural creativo. E programa aki ta dirigi na tur artista y organisacionnan riba e tereno di musica y tur otro forma di arte creativo, pa haci uso di e oportunidad pa por entrega nan peticion na e comision cu ta encarga cu esaki di union europeo. Aruba ta un isla chikito pero nos tin un cantidad grandi di talentonan, cual e mandatario a reconoce e presencia di varios di nan e mainta aki den Cas di Cultura. E talentonan aki ta enrikese nos sector cultural, nos talentonan local tin tremendo potencial pero debi na escases di fondo, nan no por sigui desaroya nan talento y nos sector cultural creativo. E programa pa fondonan europeo ta un oportunidad significativo pa nos impulsa nos sector cultural, especialmente awo considerando e situacion financiero delicado cu nos pais ta pasando aden. E fondonan di e programa europeo lo por yuda nos atende cu e retonan, ofreciendo e sector sosten pa medio di e fondonan disponibel. E intercambio di informacionnan ta necesario cual ta facilita e proceso aki. Nos pais Aruba ta bini na remarke pa e fondonan aki, pasobra nos ta forma parti di reino hulandes cual ta miembro di union europeo. Minister Maduro a sigui trece dilanti cu esaki ta importante pasobra industria creativo ta un di nos sectornan promotedor pa desaroya y diversifica nos economia. Nos ta desea pa esaki crece y prospera y asina stimula innovacion. Den nomber di gobierno di Aruba, e mandatario a expresa palabra di danki na Sr. Jelle Burggraaff y Sr. Albert Meijer pa nan disponibilidad pa ofrece e tayer aki. E informacionnan cu ta wordo comparti lo ta di gran balor pa e sector cultural y creativo di pais Aruba. E mandatario a gradici Cede Aruba pa organisa e evento aki y por ultimo e mandatario a encurasha tur artista pa haci uso efectivo di oportunidad pa crea “network”, tuma nota di e conocimiento y experiencia di e oradornan cu lo ta na beneficio pa yuda nos pais su sector creativo desaroya y crece. Di e presentacion aki ideanan nobo lo por nace tambe pa nos Pais Aruba sigui desaroya den e sector di industria creativo.


text:
ORANJESTAD – Casi 5 aña despues cu e caso a tuma lugar, dos persona sospecha di falsificacion di documento y labamento di placa den caso di transporte di baranan di oro pa Dubai via Aruba cu a haya e nomber Alpina, a keda declara liber pa huez. Ta trata di e personanan J.C. Toro Rodriguez y R.A. Gonzalez Zambrano, cu a lucha largo pa por a presenta nan Inocencia. Segun e trahado di e compania Rodriguez, semper a trata e proceso di transportacion asina di mesun forma, y diripente e transporte di 52 barra di oro, balora na 2 miyon dollar, tabata mustra sospecho pa cual a detene e personanan aki. Huez a mustra cu no por a prueba cu e dos personanan aki a actua di forma illegal, pa cual a kita e cargonan y declara nan liber. Awor ta keda e proceso pa nan haya aceso bek na e baranan, ya cu esaki ta un otro asunto. Declara e dos personanan liber ta un cos, pero awor mester prueba cu e baranan di oro enberdad ta pertenece na nan, pa cual mester cuminsa un otro proceso dificil pa logra convence huez. Como tal huez awor no por a debolbe nan e baranan, aunke cu nan ta liber. Click AKI pa e sentencia di Zambrano y AKI pa e sentencia di Rodriguez.
Clouds: {{current_weather.clouds}}%
Wind ({{current_weather.wind.deg}}): {{current_weather.wind.speed}}{{units_wind}}


text:
ORANJESTAD – Tin cuater persona na Aruba cu a test positivo cu Covid19, 14 dia despues cu nan a haya nan prome dosis di vacuna Pfizer. Asina e rapport semanal di Rijks Instituut voor Volksgezondheid en Millieu (RIVM) ta bisa e siman aki. E 4 personanan aki a keda contagia cu e variante Britanico. Mesun momento RIVM ta raporta cu e presencia di e variante Britanico a baha te na un 57%, den ‘siman 17. Tur siman RIVM ta saca nan rapport di e islanan di Caribe Hulandes, incluyendo Aruba.
E CONTAGIO
E hecho cu personanan ta contagia cu e virus, aunke cu nan a vacuna, ta possible pa varios motibo. Esaki pasobra ora cu e persona ricibi e prome vacuna, e no ta completamente cubri, ya cu e ta dura algun dia prome cu e efecto di e prome vacuna cuminsa traha. Mes momento, por ta cu e persona tabata contagia caba, sin cu e tabata sa y cu e simptomanan no a bira conoci y e persona a bay vacuna. Ta conoci cu ora cu un persona haya e virus, e tin cu warda un periodo prome cu e por bin na remarke pa haya e prome dosis di e vacuna. Tambe ta conoci cu tin persona cu si nan a haya e virus, nan mester di solamente un dosis di e vacuna. Pues, na tur, no mester alarma pasobra personanan a vacuna, toch ta haya e virus. E punto ta, segun expertonan medico, cu loke ta pasa ora cu bo a ricibi bo vacuna, cu ainda bo por pega cu e virus, pero di un forma mucho mas leve y no peligroso.


text:
WILLEMSTAD — Dia 04 i 05 di febrüari último e ekipo di landamentu i waterpolo di Boneiru, Baracuda’s, tabata na Kòrsou pa un interkambio deportivo den waterpolo ku Swim Club Orca Curaçao.
A kompetí den e kategoria di U12, U16 i U19. Meskos ku na Kòrsou, na Boneiru tambe, e deporte di waterpolo ta den desaroyo i tur dos pais ta tratando di subi e nivel den waterpolo, dor di trata di interkambiá dos biaha pa aña na Kòrsou i Boneiru. Tur esaki pa por ta mas kompetitivo den nos region.
Resultado:
- U12 a hunga 3 partido ku e siguiente resultado; Baracuda’s 9 – Orca 1; Baracudas’s 7 – Orca 6 i Baracuda’s 9 – Orca 5.
- U16 tambe a hunga 3 partido ku e siguiente resultado; Baracuda’s 2 – Orca 11; Baracuda’s 5 – Orca 5 i Baracuda’s 8 – Orca 7.
- U19 tambe a hunga 3 partido ku e siguiente resultado; Baracuda’s 8 – Orca 8 ; Baracuda’s 7 – Orca 11 i Baracuda’s 10 – Orca 4.
Direktiva di Swim Club Orca Curaçao ta yama danki na tur ku a aportá pa e interkambio aki por a tuma lugá.
Pa mas informashon, tokante di Swim Club Orca Curaçao, por yama na telefòn 529 6586


text:
Nos iglesia di Rincon ta tene un skol di fakansi tur aña den e di 2 siman di fakansi grandi. Durante 1 siman largu, masomenos 20 pa 30 mucha ta siña mas di Hesus i ta desaroyá nan mes den areanan di higiena, salú i konosementu di historianan di beibel. Tambe nan ta hasi aktividatnan manera spèl, kanto i eksperimento.
Momenteel 3 vrijwilligers nodig
Friday • 08:00 - 14:00
Outside
3 / 6 Vrijwilligers
6 Organization volunteers
6 Organization volunteers
Stichting ADRA
Maureen
Felida-Ranes
5997820713
Ashley
Thomas
5997003825
Doe mee aan dit project
E sitio kaminda e aktividat ta tuma lugá tur aña, mester di un touch-up. E mester di un fèrf i tambe sera algun skùrnan. I ta pesei nos kier a inskribí e djòp aki.


text:
Despues cu a saca afo e echo cu no lo bay otorga tur derecho cu ta duna matrimonio na parehanan di mesun sexo por medio di implementacion di union civil, Bon Dia a entrevista un di e huristanan cu a traha riba e propuesta original pa cambia codigo civil, Carlos Bollen. E docente hefe di derecho priva na Universidad di Aruba a remarca cu si mester implementa e derechonan adicional na otro momento, experiencia na Aruba ta mustra cu esey no lo ta te aki 10 aña.
E docente di derecho priva a contribui na duna comentario riba e propuesta original di 2009 den un comision, cual no tabata inclui e implementacion di union civil, mirando cu esaki no a bin te cu a introduci e amienda den 2016. Bon Dia a pidi Bollen su opinion riba Hof su conseho, cual ta encera cu ta haci un distincion entre derechonan esencial y derechonan complementario, manera Bon Dia a publica siman pasa. Den esey, Hof ta menciona cu si na cierto momento un pareha sufri pa cierto falta di derecho, por yega na hues pa remedia e situacion. “E ta keda permanece, den mi opinion, como un tipo di discriminacion.”
‘Conseho di un banda laga na mita, di otro banda miedo cu union civil ta mucho controversial’
“Mi ta haya e conseho di un banda, [te con leu gobierno ta splik’e] si mi ta honesto, un tiki laga na mita. E conseho ta bisa cu por laga implementa e derechonan esencial awo, y esunnan adicional despues. Pero e experiencia na Aruba ta mustra cu si algo wordo regla, e siguiente 10 pa 20 aña nada adicional ta bin of nada ta wordo cambia. Mi speransa ta cu e situacion lo ta diferente cu e tipo di topico aki, pero tin un chens grandi cu niun hende ta bay tin durf pa kima nan dede y cambia esaki. Entre otro pasobra si wak di banda di politica, e cuestion ainda ta sensibel pa nan. Di e manera aki e situacion lo keda te aki.”
Di otro banda, Bollen por compronde tambe dicon e conseho ta manera cu e ta. “Dos of tres aña pasa e presidente di Hof durante instalacion di huesnan nobo a urgi pa e cambionan den codigo civil wordo implementa mas pronto cu ta posibel. Mirando cu e ta inclui un par di cambionan importante, (herencia, contract di huur, contract laboral, contratista, y mas) y cu Aruba ta hopi atrasa den esakinan, mi ta pensa cu Hof lo por tin miedo cu union civil ta mucho controversial y cu pa via di esaki henter e lista di cambionan no lo wordo implementa.”
Na mes momento Bollen ta kere cu “ta posibel cu Hof ta pensa cu si kita union civil den su totalidad for di e lista di cambionan cu ta di introduci cu e ordenansa di implementacion (invoeringsverordening), e implementacion di union civil den su totalidad lo por wordo poni den un lachi pa mas largo ainda cu e cambionan den codigo civil den nan totalidad a sinta caba. Pues mi ta kere consideracionnan practico lo a hunga un rol pa Hof.”
Trayectorio ta mustra cu cambio ta tarda hopi
Bollen ta yega na su pensamento tocante e tardansa di traha ley mirando dos aspecto: E echo cu no tin hopi hurista legislativo trahando na DWJZ, pero tambe e echo cu e ta algo hopi sensibel pa politica ainda. “No tin centenares di hurista legislativo pa Aruba manera cu tin na Hulanda”, Bollen a comenta.
“E cambio di e codigo civil a wordo cuminsa den 2009 tempo cu a hib’e dilanti minister di husticia. Te 2014 a entreg’e na parlamento, pa despues wordo trata den parlamento te 2016, y e tempo ey el a wordo aproba, pero desde e tempo ey el a bira keto. Esaki no ta e unico proyecto di ley cu ta experiencia e tipo di tardansanan aki. Tin hopi legislacion cu ta bieu y di un banda tin capacidad limita, pero sigur di otro banda ora ta trata di legislacion controversial, parlamento no kier tin mucho di haci cu nan.”
Bollen ta calcula cu si esaki wordo implementa y no haci e trabou bon y completo di biaha, e ora ey no por spera cu den e proximo 10 aña lo bin cambio den dje. “Mi ta spera cu mi no tin rason, pero asina e historia a mustra cu cosnan ta bay na Aruba.”
‘Homosexualidad ta practicamente acepta na Aruba, pero politica tin miedo pa controversia’
Ya tempo cu a bin cu e amienda cu a introduci union civil a bin protesta (mas tanto) di banda di religion Catolico, y aworaki cu e implementacion di e cambionan aki ta biniendo, por a mira articulonan di parti di Iglesianan Catolico di Aruba. Pero na mes momento varios pais den region a legalisa matrimonio pa parehanan di mesun sexo.
Bollen: “Derecho humano y sigur e tipo di derecho humano aki ta algo cu ta desaroya asina tempo ta pasa. Hasta paisnan Catolico cu antes tabata hopi contra e derechonan aki, riba hopi punto a sa di conoce un cambio di opinion. Un decision di Corte Europeo di Derecho Humano claro tambe lo desaroya segun tempo ta pasa, si 40 aña pasa a e corte a bisa algo, awendia loke corte a bisa e tempo ey ta sinta di otro manera.”
Na Aruba tambe tin un desaroyo, ora wak cu kier bay den direccion di union civil. “Esey ta un desaroyo positivo, y den mi opinion nan por bay hopi mas leu, pero pa un cantidad di hende esaki caba ta mucho leu. Mi ta kere esaki ta un cuestion politico.”
Si wak e desaroyo di e tema di homosexualidad na Aruba, Bollen ta bisa cu e por nota cu e no ta un problema mas, di e manera con ta experiencia sociedad su reaccion. Bollen: “Den sociedad mi no ta wak cu e ta un problema mas. E ta mustra cu casi tur hende ta acept’e, ta djis un cuestion cu bo no por papia mucho duro di dje. Pero politcamente evidentemente e cuestion ainda ta hopi sensibel, pasobra evidentemente tin miedo cu e lo por costa voto. Mi mes no ta wak riba kico e ta basa. Claro, ami ta bin di Hulanda pues mi ta consciente di esey, pero mi conoce hopi hende Rubiano, personanan gay of lesbiana, y mi ta nota cu e no ta un problema. P’esey mi ta kere e ta un problema politico. Di mi banda e no ta mustra cu e ta basa riba echonan.”
“Claro, tambe e desaroyo den paisnan rond di nos ta determina con nos ta mir’e. Den tur pais tin personanan cu tin problema cu homosexualidad, pa cualkier rason. Di otro banda tin hende cu no tin niun problema cu hende cu ta asina, y tin hopi hende entre e dos extremonan aki. Esey ta algo universal. Pero na momento cu un pais vincula su mes na derechonan humano y tratadonan manera e tratado di derechonan humano Europeo (EVRM), tin cierto obligacionnan cu esey ta trece cune.”


text:
Diasabra 27 di augustus Koningin Wilhelmina Fonds Aruba ta organisa e charla ‘Ban Preveni Cancer Hunto’. Lo tin diferente orador cu lo bin na palabra.
Angelique Salsbach, kende ta nutricionista, lo papia riba nuticion saludabel cu enfoke riba prevencion di cancer.
Mirto Tromp kende ta mondhygienist,lo papia riba e importancia di bon cuido oral, no solamente pa prevencion di cancer pero tambe con pa cuida bo boca si bo mester bai haya tratamento pa cancer.
Rosetna Martinus ta un transformational & wellness coach y e lo enfoca riba e importancia di movecion y un lifestyle saludabel.
Alabes e fundacionnan cu ta traha duro riba concientisacion pa preveni of trata cancer tambe lo ta presente. Stichting BOB cu ta e fundacion cu ta percura pa hende muhernan keda controla nan pechonan regularmente tambe lo duna un presentacion. Mary Joan Foundation cu ta duna guia y ayudo na hende homber y hende muher cu tin cancer na pecho lo ta presente pa asina splica mas di nan trabou. Mamma Poli ta e clinica na Horacio Oduber Hospital special pa personanan cu tin un of otro enfermedad di pecho y nan tambe lo ta presente pa splica riba nan trabou y amplia mas riba e proceso di tratamento medico di cancer di pecho na Hospital.
E mainta di charla lo tuma lugar na Piedra Plat Entertainment Center den Sala Vale Croes y lo tin un duracion di 9.00 -12.00. Entrada ta gratis y tur hende ta bon bini pa asina concientisa nan mes riba cancer y un bida saludabel.


text:
Prome Minister: “Riba e dia di awe ta importante pa nos para keto na e papel di hende muhe y con e hende muhe a desaroya den hopi area aki na Aruba. Hopi hende muhe den nos comunidad a representa tur otro ciudadano femenino dignamente. Pero tin mas caminda cu nos por ta presente.
Pakico mi ta kere ta importante pa hende muhe ta presente den tur area den nos comunidad? Pasobra si nos kier pa nos gobernantenan y tur instituto tene cuenta cu necesidad, derecho y preocupacionnan di hende muhe, nos mester ta eynan, bon representa pa nos por influencia e decisionnan cu mester wordo tuma.
Aworakinan, ami ta e prome Prome Minister femenino di Aruba, pero mi no kier ta e ultimo. Mi kier pa nos tin bon representacion di hende muhe, mas representacion den gobierno y den parlamento y p’esey mi mester di cada un di bosonan, dama y cabayeronan.
Ban stimula nos muchanan muhe. Ban yuda nan pa nan tambe por desaroya na nan potencial completo pasobra pa e mundo aki ta un miho mundo, nos mester un balanse entre e hende muhe y e hende homber.
Nos ta papia hopi biaha cu nos kier laga un miho planeta pa nos yiunan. Awor mi ta haci un apelacion riba un y tur, ban laga miho yiunan pa e planeta aki. Ban laga hende muhe fuerte y resiliente, bon prepara pa e planeta aki.
Riba e dia aki un biaha mas, masha masha pabien. Danki pa e sosten y apoyo cu ami como persona ta ricibi pa por guia nos dushi Aruba”.


text:
Ta trata di entrada destina pa ATA, TPEF, AZV, SVB, DIMAS y DIP
ORANJESTAD – Departamento di Impuesto ta un departamento di gobierno cu tin e tarea pa garantisa entrada di impuesto y pa facilita e contribuyente pa por cumpli cu su debernan fiscal. E ta un tarea cu un responsabilidad grandi pa cu presupuesto di Pais Aruba y e presupuestonan di otro instancianan di gobierno manera ATA, TPEF, AZV, SVB, DIMAS y DIP.
Entrada compara cu aña 2021
Den e prome mita di aña (januari te cu juni) 2022, Departamento di Impuesto a registra un total di 469 miyon florin na entrada di toeristenheffing, primanan di AOV/AWW y AZV, erfpachtscanon y entrada pa gasto di permiso di DIMAS, cualnan ta destina pa instancianan manera ATA, TPEF, SVB, AZV, DIP y DIMAS. Den e mesun periodo na aña 2021, e entrada a suma 378 miyon. Pues un aumento significativo di 24%.
Aki ta sigui un bista di e entradanan:
(A haci e sumanan cera)
Factornan cu ta hunga un rol importante
E entradanan menciona ta depende grandemente riba e desaroyo economico di Aruba. E efectonan di e recuperacion di turismo y e economia ta claramente visibel na e cifranan. Un factor importante ta tambe e trabounan cu Departamento di Impuesto ta haciendo riba tereno di compliance. Henter e staf y personal di e departamento ta haciendo nan maximo esfuerso pa facilita e contribuyentenan pa nan por cumpli cu nan debernan fiscal dunando un servicio optimal. E meta final ta pa e contribuyente ta conciente di nan responsabilidad di entrega nan declaracion fiscal y paga nan impuesto na tempo evitando asina costonan adicional di boet of interes.
Como cuidadano di Aruba nos tin e deber pa cumpli cu nos responsabilidad di declara y paga nos impuestonan na tempo cu ta na bienestar di nos mes y di nos pais. Di e forma aki otro instancianan manera SVB por cumpli cu entre otro pago di pensioen di biehes y pensioen di huerfano, AZV por sigui cubri nos gastonan medico, ATA por sigui mercadea e producto Aruba internacionalmente y TPEF por sigui engrandece/embeyece e producto Aruba localmente.
Finalmente cumpli cu impuesto ta cumpli cu bo Pais!
Gerencia di Departamento di Impuesto
12 di augustus 2022


text:
Entrepreneurship tambe ta un opcion di carera y mas importante ainda, habilidadnan empresarial ta wordo exihi no solamente ora un persona ta un entrepreneur, pero tambe ora cu ta traha den cualkier organization. Locual cu e studiantenan lo siña durante e programa di “BeYourOwnBoss” nan lo por aplica den cualkier tipo di trabou cu wordo escogi den futuro.
Cu e firmamento di e LoI Aruba Bank N.V. ta formaliza su compromiso pa patrocina e programa educativo di “BeYourOwnBoss” pa 10 scol secundario (MAVO) cu ta lo siguiente: Abraham de Veer School, Ceque College, Colegio San Antonio, Colegio San Agustin, De Schakel College, EduCampus Aruba, Filomena College, John Wesley College, Juliana School, y Mon Plaisir College.
E Kick-Off di e programa lo cuminsa na e comienso di e aña escolar nobo y lo termina cu un “Pitch Event” na final di e aña escolar. Como contenido di e programa, studiantenan lo ser conoci cu diferente entrepreneurs local unda nan lo comparti nan experencia y conocemento di nan propio mercado. Por medio di tareanan practico studiantenan tambe lo siña con pa hasi un sondeo di e mercado local. Na final tur studiante lo haya e oportunidad pa presenta nan propio idea di un producto of servicio durante e “Pitch Event”.
Un gradicimento ta bai na tur e 10 scolnan hunto cu nan docentenan y cabesantenan, y nos ta desea nan tur clase di exito cu e programa aki y e aña escolar nobo 2022-2023.
Un danki special ta bai na Aruba Bank N.V. pa patrocina e proyecto aki y pa e colaboracion cu sigur lo hasi un impacto hopi grandi riba nos studiantenan y nan preparacion pa nan futuro carera.
Qredits Aruba ta conoci den e sector empreserial por medio di yuda varios comerciantenan cu micro financiamento te cu AWG 100,000. – pa start y expande nan propio negoshi. Qredits Aruba tambe ta sostene empresarionan via coaching, recursonan y programanan educacional.


text:
Kontrol di tráfiko
KOMUNIKADO DI PRENSA 362/2022
25 yüli 2022
Kontrol di tráfiko
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djadumingu 24 di yüli 2022 personal di warda di polis Punda i warda di polis Montaña a
tene un kontrol di tráfiko dirigi riba vehikulonan ku tin un treiler pegá komo transporte.
E kontrol aki a tuma lugá na e krusada Caracasbaaiweg i Kaminda Brudernan di Brakapoti.
36 vehikulo a wòrdu kontrolá i prosès verbal a keda repartí pa e siguiente infrakshonnan
den tráfiko.
Manehá un vehíkulo:
Sin plachi number dilanti;
Sin karchi di kùr bálido;
Sin reibeweis bálido;
Kore bròmer sin hèlm;
Kore ku un treiler pegá na e vehikulo sin lus kòrá riba e treiler ta funshona;
Kambia di direkshon sin hasi uso di richtingwijzer;
Ku winshil dilanti di plak.
E kontrolnan ta kontinuá.


text:
Oranjestad – Durante fin di siman a tuma lugar e concierto “Tropical” presenta pa artistanan local Denzil Tromp y Stephen Diaz. Denzil y Stephen ta dos studiante multitalentoso di musica na Arubaanse Muziekschool Rufo Wever. Hunto cu Fundacion Basha a logra organisa e proyecto pa e concierto cu a hiba e nomber “Tropical” cu tabata tin enfoce riba musicanan tropical.
Aruba Bank a forma parti di e magno evento cu tabata tin como meta pa comparti e pasion di e musiconan y pa crea oportunidad pa hobennan cu ta studiando musica por demonstra nan talento.
Ta un honor di por a aporta y asina yuda musiconan cu ta den trayecto pa bai studia sigui demonstra nan talento y sigui desaroya esaki.
Pabien na e dos musiconan local, Denzil Tromp y Stephen Diaz pa un tremendo presentacion durante nan concierto “Tropical”.


text:
STRESS I ARGUMENTO
Stress ta afektá bo hopi i hopi otro hóben ta sinti ku hopi tenshon tin bia. Eksperimentá un tiki stress de bes en kuando no ta un motibu pa preokupashon. Bo por preokupá tin bia, esaki ta un parti di bida, pero ora e preokupashon bira demasiado e no ta bon pa bo salú.
Hopi stress por pone bo sinti deprimí òf rabiá.
Diskutí tambe ta un parti di bida, pero un diskushon por kousa hopi stress. Bo a diskutí ku bo mihó amigu(a), òf tin hopi diskushon na kas? Esaki por molostiá bo i pone bo sinti deprimí.
Semper bo por papia ku nos si bo ta sinti bo ku hopi tenshon, òf si bo tabatin un diskushon! Lo e pone bo sinti hopi mas mihó i e TA importante.
Hopi mucha ta yama e Telefòn pa Mucha pa papia tokante nan stress òf tokante un diskushon desagradabel. Bo no ta e úniko. Asina ku por fabor yama nos, nos lo skucha bo storia!


text:
Kralendijk – For di luna di mart Kolegio Ehekutivo a kuminsá ku e proseso pa tur luna aktualisá preis di gasolin na Boneiru konforme e preisnan di kompra mensual. E adaptashonnan mensual ta tuma lugá kada biaha riba e di dos djabièrnè di luna.
Entrante 15 di yüli 2022 un biaha mas ta adaptá e preisnan di benta pa kombustibel. Den e adaptashon di preis akí a apliká e preskripshonnan di e Dekreto Temporal di 25 di mart 2022 relashoná ku e redukshon di akseins Hulanda Karibense 2022, nr. 2022-104414, (Staatscourant Nr. 8683 di 28 di mart 2022). Te ku 1 di aprel 2022 e tarifa di akseins pa gasolin (MOGAS95) tabata USD 31,86 sèn pa hèktoliter. Konforme e dekreto temporal menshoná akí riba e tarifa di akseins pa gasolin (MOGAS95) ta USD 15,86 sèn pa hèktoliter pa e periodo di 1 di aprel 2022 te ku 31 di desèmber 2022.


text:
Un dia despues cu Inés Zorreguieta, ruman muhe di Reina Máxima, a ser haya morto na su cas na Buenos Aires na edad di 33 aña, su famia, amigo y amistadnan a despidi di dje den e cementerio Memorial del Pilar na Buenos Aires, Argentina.
Rey Willem-Alexander y Reina Máxima hunto cu e prinsesnan, Alexia, Amalia, Ariane a biaha riba un vuelo di KLM pa Buenos Aires. E imagennan a mustra con tristo y conmoví Reina Máxima tabata despues di e morto tragico di su ruman di mas chikito. Reina Máxima a yega e santana cu flor den su man y cu un dolor inmenso refleha riba su cara. Rey Willem-Alexander hunto cu e tres prinsesnan; Alexia, Amalia y Ariane a mustra tambe hopi afecta pa e morto inespera di Inés Zorreguieta. Entre e prinsesnan esun cu a mustra mas afecta tabata prinses Alexia, cu ta e segundo yiu muhe di e pareha real. Prinses Amalia a keda henter ora band’i su mama durante e ceremonia mientras prinses Ariane, cu Inés tabata su madrina, a keda tur momento hunto cu su tata.
Inés tabatin 16 aña tempo cu Máxima a casa cu e tempo ey Prins Willem-Alexander dia 2 di februari 2002. E tabata un di e bruidmeisjes di su ruman muhe, cu ta 13 aña mas grandi cu ne. Semper tabatin un laso hopi special entre e dos ruman muhenan. Máxima a scoge Inés pa ta e madrina di bautismo di prinses Ariane na october 2007.
E causa di e morto di Inés Zorreguieta ainda ta bou investigacion, cu a conmociona Argentina y specialmente e famia di Reina Máxima. E mama, Maria del Carmen Cerruti Zorreguieta, tabatin mester atencion sicologico despues di a haya e curpa sin bida di su yiu muhe den su vivienda. El a bay busca Inés hunto cu un amiga despues di purba tuma contacto cu ne door cu e no a presenta na trabou. Segun informe cu a sali den prensa na Argentina cu Inés Zorreguieta tabata sufri di depresion.


text:
June 26, 2020
BNK ku orario adaptá pa motibu di èrko
Biblioteka Nashonal Kòrsou ta adaptá su orario di apertura pa motibu di mantenshon di èrko.
Den kuadro di esaki BNK ta adaptá su orario di apertura pa kliente for di 26 di yüni te ku 1 di yüli.
Esei kemen ku klientenan por akudí pa fia buki i/òf fia kòmpiuter entre 7:30 di mainta te ku 11or di mainta.
Djasabra 27 di yüni 8:30 te ku 11:30 di mainta.
Nos sinsero diskulpa pa e inkonbiniensia ku esaki por trese kune durante e dianan.
Djabièrnè 3 di yüli BNK ta kontinuá ku su orario di apertura normal. Dunando servisio for di 10or di mainta te ku 6or di atardi.
Pa mas informashon por tuma kontakto ku BNK via Facebook Biblioteka Nashonal Korsou, wèpsait www.bnkcuracao.com, e-mail dv@bnkcuracao.com of Whats app nos via +5999-670-5719.


text:
“Sin duda e tarea di mas importante di un Universidad ta pa na
momento cu un yiu laga cas y inicia su temporada di estudio, di ta eynan den tur forma posibel pa yuda,
guia y sostene e alumno den su pasonan dificil tuma di ta leu for di cas” asina profesor Harris Pastides,
Presidente di Univeristy of South Carolina, a duna di conoce den su discurso teni na Universidad i Aruba.
Un sala completamente yen a scucha e palabranan di e Presidente cu no ta un hende desconoci pa
Aruba. Mas o menos 35 aña pasa Harris y su casa Patricia a bishita Aruba pa nan Honeymoon y a keda e
tempo ey na Tamarijn Beach Hotel.
“Mi presencia awe ta pa extende e relacion cu ya caba nos tin cu Aruba y pa subraya nos compromiso”
Professor Harris Pastides ta sigui conta mientras cu e ta pasa den e puntonan cu ta haci e Universidad di
South Carolina un “safe haven away from home”. Mas di 275.000 alumno rond di mundo ta muestra di
esaki.
Den presencia di dr. James Moore, Consul General di Merca staciona na Corsou pero cu hurisdiccion
pa henter Caribe Hulandes, y hunto cu e delegacion di University of South Carolina, Dr. Alan Miller,
Professor Robin Pietro, Miss Ann Miller, Professor Harris Pastides, Minister Michelle Hooyboer-Winklaar
a dirigi su mes personalmente na tur esunnan cu tabata presente pa haya mas informacion.
“Mi ta sumamente contento cu asina cerca di e fecha cu nos a caba di firma e acuerdo ya caba e
delegacion ta di bishita pa conoce e isla un poco mas” Minister Michelle Hooyboer–Winklaar ta enfatisa.
“Nos mester ta sumamente orguyoso cu nos ta un di e seis paisnan den henter mundo cu ta participa na
e programa di Universidad di South Carolina cu ta permiti nos studiantenan pa tin e mesun tuition fee
cu esunnan cu ta biba na South Carolina”, Minister Michelle Hooyboer–Winklaar ta sigui splica.
Un oportunidad hopi grandi pa nos studiantenan. E prijs ta 3 bes mas halto pa esunnan cu no ta cualifica
pa studia den e programa aki. Ta hopi importante pa tin puntonan di informacion ya cu mester cuminsa
aplica pa aña escolar y cada caso ta diferente y cada estudio cu scoge den su mesun proceso.
“Sistemanan di enseñansa mester ta dinamico y habri pa adaptacion, reflehando cambionan den nos
sociedad y mundo henter. Cualkier cambio cu wordo haci awe, lo wordo sinti riba un termino largo. Nos
por mira esaki como inversionnan cu mester di tempo pa traha optimal.
“Mi tarea como Minister di Enseñansa ta pa guia e proceso aki, buscando e areanan cu mester di
cambio grandi y chikito, y sigura cu e cambionan wordo implementa, y haci uzo di indicadornan pa midi
efectividad di nos sistema di enseñansa. E acuerdo cu Universidad di South Carolina ta djis un inicio.”,


text:
E ta cuminsa den bo curason…den bo escogencia pa manifesta e imagen di Dios. Den tur cos cu bo ta hasi. Abo por cuminsa confia e amor cu tin den bo, cu ta pasa manera un coriente di bida den bo. E lo trese e circumstancianan exacto pa bo bira un mensajero di Divinidad y di bida. No warda riba otro, tuma iniciativa. Si bo keda warda riba e persona banda di bo pa actua, podiser bo por warda pa semper y NADA lo sosode. Cambia bo mes y lo cambia e mundo rond di bo. Dios no por ser comprendi, solamente experencia…
Nos por salba e mundo? Universo ta perfecto… mundo riba su mes tampoco tin un agenda… humanidad tin un agenda… nos ta contento cu bida riba mundo actualmente? Anto e ora preserva, pone bo mes den servicio di e mundo, prome cu tur e otro cosnan pa cual bo a scoge conciente…den servicio pa e futuro generacion…esaki podise por ta bo prioridad number uno…?
Con bo por sa esaki? Dor di ta mas creativo y pensa mas leu cu bo bida di tur dia. No tin nada malo pa tribi di sonja sonjonan grandi. Ta sonjonan grandi cu ta bira realidad so lo cambia bida riba nos mundo.
Nos por salba e mundo?
Corda esaki bon: ‘E mundo ta salba su mes…(di nos)…ta nos mester salba nos mes como especie humano….’
Di con?
• Tin asina hopi guera masal rond mundo y nos por puntra nos mes kico esaki ta bisa di nos moralidad como sernan humano. Esta cu nos mes ta cabando cu nos especie
• Tin especie di bestia (fauna) y matanan (flora) cu ta desapareciendo tur dia
• Nos clima ta cambiando radicalmente y desasternan natural ta dunando nos un senjal con nos mes ta afectando nos habitat
Pesey ta importante pa nos preserva. Esaki ta nifica sirbi Bida prome cu tur cos. Recorda ken bo ta, un ser divino y actua como tal. Esaki ta un forma nobo di spiritualidad cu ta pone ‘Bida’ como e balor mas halto. Traha mas cu bo supra conciencia cu ta juda bo logra integracion di bo alma cu Dios y su Divinidad. Si bo ta kere den bida bo kere den un Creador tambe. Bida Ta Tur Cos. E no tin color, e no tin holor, ni e tin forma. E no ta recompensa bo si bo ta kere aden, tampoco si bo no ta kere aden. Bida semper lo sigi su caminda, pasobra ‘Bida’ simplemente TA.
Ta na ami y abo ‘con’ nos kier sostene ‘Bida’…Bo ta cla?….


text:
Despues di bastante anticipacion y specialmente hopi preparacion, diamars mainta e seleccion di futbol di Aruba a sali pa Antigua pa e wega pa cualificacion di CFU Gold Cup. E wega ta tuma luga diaranson atardi y Aruba lo enfrenta Barbuda/Antigua.
Entretanto a forma e seleccion caba y a percura pa nan ta bon prepara. Lamentablemente algun hungado a cay afo na ultimo momento, debi na entre otro lesionnan. Algun hungado cu lo no mira den accion durante e siguiente wega ta Joshua Tchong, Ericson Danso y Marlon Pereira.
A prepara un agenda pisa asina cu nan a yega Antigua den preparacion pa e wega di diaranson.
Weganan ta conta pa “ranking” di CONCACAF
Diahuebs mes, esta dia 24 di maart e ekipo nacional ta regresa nos isla pa prepara pa e wega di diasabra contra Sint Kitts. E wega ey ta cuminsa pa 8:00pm den Stadion Guillermo Prospero Trinidad. E prome 1000 carchinan di entrada ta bay na Afl. 12,50 y despues ta subi na Afl. 15,00 obtenibel na Valero Boulevard, Valero Santa Cruz y na Technical Center Angel Botta den Stadion Frans Figaroa na Noord.
Ta bon pa enfatisa cu e weganan aki ta conta pa cualificacion pa e “CFU Gold Cup 2017” cu lo tuma luga na Merca otro aña.


text:
[:pa]E bont di konsumidó na Boneiru, a disidí pa laga e funkshon di gerensia, manera e statutonan ta preskribi, wordu ehersé dor di tres persona. Esta, un presidente, un sekretario i un tesorero. E tesorero mientrastantu a wordu apuntá.
Unkobon awor ta buskando un bolunatario ku lo ke tuma na su enkargo e tarea di presidente. E bondsraad i e parlamentu di miembronan di e asosashon a traha un profil di e presidente ku e asosashon ta buskando. E presidente por ta un hende femenino o maskulino. No opstante, na profil e presidente ta indika ku maskulino.
Den un asosashon manera Unkobon ta importante pa e boluntarionan por atendé bon ku otro. Pa e motibu aki nos ta mantené un periodo di prueba di tres luna pa e funkshon di presidente, kaminda ku tantu e presidente komo e miembronan di e Hunta di Supervishon i e Bondsraad tin e oportunidat pa disidí si ta kontinuá ku otro pa tempu mas largu.
Mas detaye tokante di e prosedura di “werving” ta delineá i lo ta disponibel riba petishon.
Si bo ke hinka bo esfuersonan pa Boneiru, òf si bo ke mas informashon, tuma kontakto por fabor ku Unkobon na e-mail: secretariaat@consumentenbonaire.com òf telfòn 7821009 (dialuna – diabièrnè di 9:00 – 12:00 or).[:]


text:
Debut di “One of a kind” huntu ku Vega na Aruba
Próksimamente un agrupashon musikal lo bai mira lus di dia na nos hermana isla Aruba. Ta trata aki di un agrupashon musikal, ku lo bai toka hopi variá, ku konsentrashon tambe riba un tiki di urban music i kla pa por deleitá tur edat i komplasé tur smak. E banda aki lo bai debutá den farándula, bou di e nòmber “One of a kind”. E fecha pa e gran debut lo bai ta riba dia 27 òktober benidero. Esaki den un mano a mano ku Orkesta Vega direktamente for di Kòrsou, den un fiesta baliabel ku ta tuma lugá den ‘Cage Night Club’.
Lo bira un anochi ku bon músika, unda pa promé biaha tambe Orkesa Vega di Kòrsou lo ta tokando na Aruba. ‘One of a kind’, lo bai konta ku un front di 4 kantante, ku lo bai ta formá pa e lider di e agrupashon musikal, ku ta Jurick Salomon, huntu ku tambe Jurainy Luckert i tambe Donovan Henriquez. E di 4 kantante di e banda, ainda Jurick no kier divulgá ta ken. Esaki durante di un kombersashon sostené. “E lo bai ta un sorpresa. Loke si mi por bisa, ku e ta un super bon kantante”, Salomon a deklará.


text:
Partido MEP a tuma nota un Gerlien Croes hopi nervioso ora e ta wordo puntra si e por drenta Merca. Te awe e no kier duna contesta of por prueba si e por drenta Merca, si of no. Partido MEP ta curioso pa sa y p’esey ta puntra si Gerlien Croes por publica e prueba cu el a viaha pa Merca e ultimo añanan aki.
Un simpel copia di su paspoort por confirma si e la bay Merca, si of no. Tambe un copia di su reservacion electronico di su ticket pa Merca. Of un copia di su ESTA Visa cu application number y passport number pa pueblo por subi wak si e tin Visa pa drenta Merca.
Pueblo ta puntra y kier sa si Gerlien por drenta Merca pasobra e ta hopi importante pa un miembro di parlamento por drenta Merca ora representa Aruba como miembro di parlamento ora di viahenan pa Merca.
Nos sa cu AVP ta un partido di corupcion y nan universidad ta pa siña nan candidatonan con pa haci corupcion y falsificacion.
Nos ta spera cu Gerlien Croes por presenta e pruebanan pa pueblo wak si e por drenta Merca, si of no y asina pone un fin na e misterio aki.


text:
WILLEMSTAD — Dia 9 pa 12 di febrüari 2 dirigente deportivo den forma di Ruthsel Martina visepresidente di Federashon Deporte i Olímpiko Korsou (FDOK) huntu ku sr. Edsel Cominencia sekretario di federashon di Vòlibòl di Kòrsou (Fevoko) a sigui un kurso pa bira Doping Control Officer (DCO) na Aruba. Tin ku bisa ku nan a konkluí esaki ku éksito. Un DCO ta un persona ku tin ku realisá e proseso di tumamentu di oriná di un atleta pa despues pòst esaki pa un di e laboratorio nan rekonosé pa e World Anti-Doping Agency (WADA).
E DCO nan den nos aria di Caribe ta kai bou di e ofisina di anti-doping di Caribe RADO ku ta establesé na Barbados.
Mirando e diferente skandalnan ku tin den mundu di deporte pa loke ta trata mal uso di supstansianan i/o métodonan prohibí pa haña mas bentaha riba un otro deportista, ta sumamente importante pa kada pais hasi tèst regular di su deportistanan di haltu rendimentu i tambe esnan den un selekshon ku ta representá su pais den eksterior. Pa kumpli ku reglanan internashonal FDOK a lanta un komishon di anti-doping ku tin komo tarea e formamentu di e komishon ofishal di anti-doping di Korsou. Den e kuadro aki a presentá un oportunidat pa sigui un kurso pa bira DCO na Aruba i nos a probechá i a manda 2 persona pa sigui e kurso aki.
Pronto FDOK lo kuminsá informá tur su miembronan riba e importansia di anti-doping den deporte i lo kuminsá informá nos deportistanan riba diferente detayenan ku nan mester sa, ora nan yega na nivel di un deportista internashonal. E parti di informá i eduká nos deportistanan i tambe nos skolnan ta hopi importante pa un bon desaroyo di nos hubentut. Tin vários produkto i remedi ku ta kontené supstansianan prohibí. Ta bon pa kada deportista tene su mes bon informá i pa semper konsulta serka su coach, federashon òf dòkter promé ku e tuma kualke supstansia. Un di e reglanan ta ku e deportista ta esun responsabel pa loke e tuma promé, durante o despues di un entrenamentu òf kompetensia.
FDOK ta felisitá e dos dirigentenan aki ku e logro i ta yama un danki spesial na komité olímpiko di Aruba ku a permití nos partisipá na e kurso aki. FDOK ta pidi pa keda pendiente pasombra pronto lo bini mas informashon pa nos federashonnan i deportistanan lokal.


text:
Compilacion di informe y update cu a keda publica for di Diahuebs te cu Diadomingo
Barcelona: Diahuebs atardi algo pasa di 5’or, a tuma lugar un acto terorista, riba Ramblas na Barcelona, caminda un Van lo a drenta den un multitud di hende. 14 persona a perde nan bida y a laga mas di 100 otro herida.
Ramblas ta un area grandi di diverticion na Barcelona, Ramblas ta un kilometer largo y riba Ramblas auto no por pasa, e ta wordo masha hopi bishita pa turista y tambe pa localnan, no tin un dia cu ta keto riba Ramblas.
Despues di un rato ta drenta algun persona arma, den un bar restaurant Turco “Luna de Instanbul” den centro di Barcelona, no mucho leu di unda e incidente a tuma lugar. Aki polis no ta topa cu niun persona pero si nan ta topa cu un van, den e van nan ta haya un paspoort spaño.
Polis ta bin logra haya un di dos van, cu e sospechoso lo kier a usa pa huy despues di e atentado. E van aki a wordo localisa na Vic, un cuidad panort di Barcelona.
Entre e heridonan tabata tin tres persona di nacionalidad hulandes. E mesun diahuebs anochi, e presidente di e Catalonia Carlos Puigdemont a bisa cu nan a logra detene dos sospechoso, cu lo ta trata di un Marocano y un di nacionalidad spaño procedente di Nort Africa.
E dos sospechoso nan a keda deteni na Manlleu, un lugar mas o menos 80 km panort di Barcelona, segun un corant local cu a tuma lugar un tiroteo entre polis y e sospechosonan den cual un a fayece, pero e presidente regional ta para ariba cu dos sospechoso a keda deteni.
Diahuebs anochi e grupo terorista I.S. a tuma responsabilidad di e atentado aki, maske ta conoci cu I.S. sa tuma e responsabilidad sin cu nan a hacie. Esaki a wordo haci via I.S. nan oficina di prensa Amaq.
Segun polis local, cu un homber cu a dal dos agente policial cu auto na momento cu nan a bay par’e a wordo tira y a fayece, no tin prueba cu e lo tin di haber cu e acto terorista.
Diahuebs den oranan di anochi a bin sali na cla cu algun dia prome cu e acto terorista na Barcelona, na Alcanar a tuma lugar un explosion den cual un persona ta fayece, den e cas aki nan lo tabata traha explosivonan, un sospechoso a keda deteni, no ta sigur si por tin un relacion entre esnan cu ta traha explosivo y cu e acto terorista na Ramblas.
Varios politiconan internacional a reaciona bisando cu e acto terorista aki ta horibel. Russia ta duna incondicionalmente su apoyo na e victimanan y autoridad local. E presidente Mericano Donald Trump ta condena e acto terorista aki y bisa di cu Merca ta duna su apoyo. Premier Rutte di Hulanda ta papia di un acto di cobarde contra hendenan inocente y cu ta un dia hopi scur na un sitio unda hopi hende di tur parti di mundo ta bini hunto.
Te cu diahuebs anochi tabata papia di 3 aleman, un belgo cu a fayece, un 26 persona di nacionalidad frances ta herida den cual 11 ta grave, 3 hulandes cu a keda herida, tambe tin 4 Australiano y tres italiano den hospital.
Algun ora despues cu e acto terorista a sosode na Barcelona, na e cuidad Cambrils cu ta keda na e parti costa tambe tabata tin un otro intento di un acto terorista, aki probablemente 5 sospechoso di e acto terorista a wordo mata, durante un operacion antiterorista, akinan un atentado terorista a wordo para na tempo, den e intento aki 7 otro persona a keda herida. Entre e 5 sospechosonan cu a wordo tira y a fayece, ta trata di Moussa Oukabir di 17 aña un di e sospechosonan principal.
Moussa lo tabata manehando e van cu a wordo usa den e acto terorista riba Ramblas na Barcelona, den cual 14 persona te cu Diabierna mainta a perde nan bida.
Diabierna mainta ta cay un detencion mas di un sospechoso di e acto terorista, esaki a tuma lugar na e lugar Ripoll.
Un grupo di 8 pa 11 terorista ta responsabel pa e dos atentadonan aki na Barcelona y Cambrils, asina polis local a duna di conoce diabierna mainta, polis a confirma cu a detene cuater di nan y 5 a wordo tira door di polis na Cambrils durante un intento fracasa di un acto terorista.
Durante un conferencia di prensa polis a duna di conoce cu e plannan terorista di e grupo aki tabata inicialmente pa pone varios botter di gas cu explosivo den varios minivan y asina causa varios explosion, pero e plan aki a fracasa despues cu na e cas unda nan tabata preparando e botternan di gas tabata tin un explosion y e ora nan a dicidi di usa e vannan como arma pa mata hende inocente.
E polisnan na Catalunia, ta bisa cu e terorista Younes Abouyaaqoub di 22 aña ta fugitivo y ta e un di sospechoso di e dos acto teroristanan di Barcelona y Cambrils, aparentemente e lo por trata na crusa e frontera di Spanja pa bay Francia, pero ya autoridadnan na francia a wordo informa pa autoridadnan spanjo.
Segun polis 7 di e sospechoso nan a fayece y 4 ta deteni, mientras tanto Gobierno Spaño ta mantene un alerta antiterrorista basta pisa.
diasabra 19 di augustus, durante investigacionnan haci ta bin sali na cla cu no ta Moussa Oukabir tabata e chauffeur di e van cu a comete e acto terorista pero ta Younes Abouyaaqoub di 22 aña, kende ta fugitivo.
Diasabra mainta tabata tin un total di 14 morto y 130 herido.
Diadomingo mainta , polis a duna di conoce cu e acto terorista na Cambrils, di Diahuebs anochi pa Diabierna marduga e 5 miembronan di e terorista cu a fayece, tabata tin planea pa pasa hinka tur hende cu nan topa den nan caminda,
E miembronan di e grupo terorista a escohe intencionalmente un e orario laat di anochi paso nan tabata sigur cu lo tin hopi turista den e area di e waf, segun investigacionnan haci pa polis di catalunia.
Un criatura di apenas 7 aña di nacionalidad Britanico / australiano Julian Cadman no a sobrevivi e acto terorista di diahuebs ultimo na Barcelona.


text:
ORANJESTAD – Ministerio Publico no ta contento cu e sentencia di Corte di Husticia di 5 Mei 2022 y a apela. Awor ta spera un fecha pa asina Corte Superior trata e caso aki.
Dia 5 Mei 2022 e homber P.Susebeek, a scucha Hues bisa cu e ta wordo declara liber di e acusacion di labamento di placa entre Juni 2019 y 13 Januari 2021.
FISCAL A APELA SENTENCIA
ARUBANATIVE por a compronde cu mas o menos 1 siman despues, Fiscal a apela e sentencia. Ta asina cu ainda no tin un fecha stipula pa tratamento di e caso aki. Tur cos ta mustra cu otro aña lo bay tende di e caso aki.
HUGADOR PROFESIONAL DI POKER
Durante tratamento di e caso dia 14 April 2022, P.S. a presenta den sala di corte cu dos renchi di oro bisti cu ta e premionan cu el a gana hungando poker profesional. Ademas P.S. a splica na placa chiki con e tabata spaar su placa desde 2012 cu e tabata hungando poker na diferente casino aki na Aruba. Ariba preguntanan haci door di Hues, el a splica tambe pakico e tabatin su placa parti na tres diferente lugar esta e oficina di su tata, na su cas y na banco. P.S. a splica cu semper el a usa un sistema di seguridad cu si algo pasa na un lugar, e lo tin placanan warda na e otro lugar y na banco. Su abogado mr. D.Kock a mustra cu documentonan cuanto biaha P.S. a gana weganan di poker na Aruba y den exterior. El a hasta cuestiona e hecho, pakico Fiscal a haci investigacion solamente entre 2019 y 2021 y no a haci desde 2012 na e otro casinonan cu P.S. a gana. Na opinion di e abogado, e investigacion no ta completo y esey ta haci cu no tin un bista cla cuanto placa realmente P.S. a gana. Door di esey, Fiscal ta acusa P.S. di labamento di placa cual absolutamente no ta asina.
EXIGENCIA DI FISCAL
Fiscal a bisa cu P.S. ta un hungador di poker y a haya sumanan grandi den kluis na oficina di P.S. su tata. Fiscal ta haya cu P.S. mester demostra di unda el a haya e placanan aki. E ta haya cu no tin suficiente indicacion di unda tur e placanan aki a sali. Tin diferente depositonan na banco. Fiscal a bisa cu e forma di gana structural den casino no por wordo accepta. For di investigacion no ta yega na e suma cu a haya den e caha fuerte. Notabel ta cu den e mesun periodo P.S. a haci deposita grandi na Aruba Bank. Di unda tur e placa aki a sali? P.S. ta bisa cu el a spaar desde 2012. Fiscal a bisa cu e no ta kere cu P.S. a gana torneo di poker den exterior. P.S. no por prueba esaki. Fiscal no ta kere P.S. y ta haya cu P.S. a laba placa. El a exigi pa confisca e placa 25 mil dollar y mas di 60 mil florin cu a keda confisca y tambe 1 luna di prison condicional cu 2 aña di prueba.
SENTENCIA
Dia 5 di Mei 2022, Hues a bisa cu Fiscal por tabatin sospecho riba e cantidad di placa confisca den caha fuerte. Pero, P.S. a duna splicacion completo di procedencia di e placa. E ta un hungador professional di poker desde 2012.
Hues a mustra cu abogado a facilita diferente documento cu ta mustra con P.S. a gana e placanan.
Na opinion di Hues, ta Fiscal mester a bay haci investigacion.
Hues a remarca cu Fiscal a haci investigacion solamente desde 2019 y 2021 y no na tur e casinonan cu P.S. a menciona. Hues a sigui bisa, pakico Fiscal no a haci e investigacion completo, e no por compronde.
Hues a mustra cu si a investiga solamente 2019 pa 2021, esey no ta mustra con P.S. por a haya asina hopi placa. Si Fiscal a investiga desde 2012 te cu 2021, lo haya sa pakico tabatin asina hopi placa.
Hues a declara P.S. liber y a ordena pa tur e placa cu a keda confisca mester duna bek na P.S.
E sentencia aki, ta un sla duro pa Ministerio Publico y pesey a apela.


text:
Riba djaluna 18 di novèmber a drenta keho di kiebro den un kas situá na Kaya Jasinto. Deskonosínan a forsa un porta den banda di kas pa a drenta i a plama tur i kibra portanan di paden. No ta konosí ainda kiko tur nan a bai kuné.
Algu mas lat riba djaluna 18 di novèmber un aksidente ku un skuter a tuma lugá. Shofùr di e skuter, pa motibunan deskonosí, a kai i tabata keda di doló na su ènkel drechi. Ambulans a transporte pa hospital pa tratamentu médiko.
Riba djamars 19 di novèmber a drenta keho di kiebro den un kas situá na Kaya Macario (Cai) Sint Jago, despues di 6 or di atardi deskonosínan a drenta via e porta di patras i a bai ku entre otro dos televishon i joya.
Den oranan trempan di mainta di djárason 20 di novèmber, a tene un entrada hudisial na un kas situá den Antriol den kuadro di violashon di Lei di Arma BES. Durante di e entrada hudisial a konfiská 2 arma di kandela ‘nep’, un kantidat chikitu di mariwana i artíkulonan ku probablemente ta prosedente di ladronisia. Tambe a detené un hòmber di inisial C.A.A. di 21 aña di edat en konekshon ku menasa.